PICKids disambung jika ada permintaan khas ibu bapa

Kementerian Kesihatan (KKM) akan menyambung semula Program Imunisasi Covid-19 Kebangsaan Kanak-Kanak (PICKids) sekiranya mendapat permintaan daripada ibu bapa.

Timbalan Menteri Kesihatan Datuk Dr Noor Azmi Ghazali berkata langkah itu bagi memberi peluang kepada mereka yang tinggal di kawasan pedalaman untuk mendapatkan suntikan vaksin percuma selepas program itu berakhir 31 Mei lepas.

“Kita tidak akan buka dan sekiranya ada permintaan khas, ia (PICKids) dibuat sempena pengiktirafan Minggu Imunisasi Kebangsaan yang diadakan di Sabah untuk diberikan kepada mereka yang belum mencapai umur lima tahun sehingga hujung tahun ini serta mereka yang tidak mendapat suntikan vaksin kerana dijangkiti Covid-19,” katanya menurut Bernama.

Beliau berkata kepada pemberita selepas merasmikan Pertandingan Memanah anjuran Abu Talhah Traditional Archey Club (ATTAC) di Bagan Serai hari ini.

PICKids telah dimulakan pada 3 Februari tahun ini bagi kanak-kanak berusia lima hingga di bawah 12 tahun dan ditamatkan pada 31 Mei lalu kerana kurang mendapat sambutan.

Sehingga semalam (17 Jun) sebanyak 3,010,713 dos vaksin Pfizer Comirnaty 10mcg Concentrate for Dispersion for Injection telah diberikan kepada golongan kanak-kanak pada usia itu.

Daripada jumlah itu, seramai 1,274,244 aau 35.9 peratus kanak-kanak telah lengkap menerima dua dos, termasuk 12,681 daripadanya semalam, manakala 1,736,469 atau 48.9 peratus lagi menerima suntikan dos pertama.

Dr Noor Azmi berkata mereka yang berkenaan boleh mendaftar menerusi aplikasi MySejahtera untuk membuat janji temu bagi tujuan vaksinasi.

“Kita memberi peluang ini kepada mereka yang tinggal di pedalaman yang menghadapi masalah Internet seperti di Sabah… apabila mereka keluar (untuk menyertai PICKids), didapati imunisasi sudah tidak ada (tamat),” katanya.

Beliau berkata Jawatankuasa Kampung boleh membantu mengumpulkan penduduk dan berbincang bersama pengarah kesihatan negeri yang akan membuat keputusan berkaitan pemberian vaksin.

Menurutnya orang ramai juga boleh mendapatkan vaksinasi sempena Minggu Imunisasi Kebangsaan bermula 20 hingga 24 Jun ini di semua klinik kesihatan seluruh negara secara jumpa terus.

“Saya berdoa dan berharap ibu bapa tampil membawa anak-anak bagi mendapatkan vaksinasi kerana bimbang anak-anak terdedah dengan virus Covid-19,” katanya.


Zahid beri Najib ketuai kempen PRN selepas RM114 juta dikembalikan

Kekuatan kewangan Datuk Seri Najib Razak selepas wang sitaan RM114 juta dikembalikan antara faktor beliau dipilih Presiden UMNO, Datuk Seri Ahmad Zahid Hamidi bagi mengetuai kempen Pilihan Raya Negeri (PRN) Melaka.

Berbanding Timbalan Presiden atau Naib Presiden yang juga Perdana Menteri (PM), Najib ketika ini memiliki sumber kewangan yang lebih kuat selepas mahkamah memulangkan semua RM114 juta kepadanya dan pasti memberi kelebihan kepada UMNO untuk menghadapi PRN kali ini.

Najib sudah menerima kembali wang berjumlah RM114 juta yang disita dari Pavilion Residences, milik Obyu Holdings Sdn. Bhd.

Perkara itu disahkan oleh peguam bekas Perdana Menteri itu, Tan Sri Muhammad Shafee Abdullah bahawa wang itu telah dikeluarkan dan diterima oleh kedua-dua pihak dan difahamkan, kesemua aset itu diserahkan kepada Najib dan UMNO pada 17 Jun lalu.

Mengambil kira faktor kewangan yang banyak dan juga kembali menjadi dominan di Kerajaan Pusat, pastinya UMNO mempunyai kelebihan untuk menang besar pada PRN Melaka.

Apabila Zahid memberi kepercayaan kepada Najib dan bukan Datuk Seri Mohamad Hasan, timbul persoalan adakah Timbalan Presiden UMNO itu kini tidak boleh diharapkan lagi dapat membantu kemenangan parti pada PRN sehingga terpaksa memilih seorang pemimpin yang terpalit dengan puluhan kes rasuah di mahkamah.

Bagaimanapun, Zahid nampaknya lebih mempercayai rakan karibnya, Najib berbanding timbalannya sendiri. Berita berkaitan

Calon UMNO yang akan bertanding pada PRN kali ini pasti beruntung kerana Najib pastinya akan menghamburkan peruntukan besar bagi memastikan kemenangan milik mereka.

Untuk rekod, Dewan Undangan Negeri (DUN) Melaka mempunyai 28 kerusi dan jika Najib memberikan setiap calon RM1 juta sekali pun semasa berkempen, ia masih tidak luak dan berbaki banyak lagi.

Selepas sekian lama, ini peluang terbaik buat pemimpin UMNO di Melaka yang tercalon untuk mengumpul kekayaan sekali lagi walaupun sebelum ini tewas teruk dalam Pilihan Raya Umum Ke-14 (PRU14) lalu.

Jika kalah pun, sekurang-kurangnya wang yang diberikan Najib untuk berkempen boleh disimpan bagi kegunaan masa depan.

Kebiasaannya, tradisi dalam mana-mana PRN atau Pilihan Raya Umum (PRU), calon UMNO tidak akan membelanjakan sepenuhnya wang yang diperuntukan sebaliknya menyimpan sebagai jaminan selepas pilihan raya, manalah tahu kalau kalah selepas itu tidak lagi mempunyai sumber kewangan lain.

Ia bukan rahsia lagi di kalangan calon UMNO yang bertanding, malah jentera parti juga banyak mengadu apabila tiada peruntukan yang turun kepada mereka sehingga ada yang terpaksa mengeluarkan wang sendiri.

Agenda Daily difahamkan ketika PRU14 lalu, sesetengah calon Parlimen daripada UMNO mendapat sehingga RM6 juta seorang untuk ‘dilabur’ dalam pilihan raya itu, manakala di peringkat DUN pula RM3 juta diberi kepada calon.

Pemberian peruntukan kepada calon UMNO ditambah pada PRU14 setelah parti itu melihat keadaan mereka semakin meruncing akibat tekanan daripada Pakatan Harapan.

Bagaimanapun, dalam PRN Melaka yang bahangnya sudah terasa. Walaupun, kempen sepatutnya bermula 8 November hingga jam 11.59 malam pada 19 November, Najib sudah pun turun ke Melaka.

Tetapi kita percaya bukan Najib sahaja akan menabur wang dalam PRN Melaka, sebaliknya duit pasir juga akan berlegar di 28 kawasan DUN.


Ratu Elizabeth II dikebumikan

Upacara pengebumian negara untuk Ratu Britain Ratu Elizabeth II di Westminster Abbey – bangunan tempat dia berkahwin dan kemudian dinobatkan sebagai Ratu – hari ini (19 September 2022).

Kerandanya dibawa untuk perjalanan terakhir melalui London dan Istana Windsor untuk upacara bersejarah yang kali pertama disiarkan menerusi televisyen.

Selama dua minit semuanya senyap bagi mengenang Permaisuri semasa pengebumiannya di Westminster Abbey, yang berakhir dengan “God Save the King”, lagu kebangsaan yang dinyanyikan semula selepas anaknya, Charles diangkat sebagai Raja Britain.

Terdahulu, pada pengebumian itu, Uskup Agung Canterbury Justin Welby memuji kehidupan Ratu Elizabeth II dalam tugas dan perkhidmatan kepada United Kingdom (UK) dan Komanwel.

“Orang yang penuh kasih sayang jarang berlaku dalam mana-mana lapisan masyarakat. Pemimpin yang berkhidmat dengan penuh kasih sayang.

“Tetapi dalam semua keadaan mereka yang berkhidmat akan disayangi dan diingati manakala mereka yang berpegang kepada kuasa dan mementingkan diri dilupakan,” katanya dalam khutbah pengebumian itu.

Keranda Ratu telah dibawa ke Westminster Abbey dari Westminster Hall sejurus sebelum upacara pengebumian bermula pada jam 11 pagi waktu tempatan (6 petang waktu Malaysia).

Anaknya, Raja Charles III dan kerabat diraja Britain yang lain mengikuti keranda ke Westminster Abbey, menyertai pemimpin dunia dan raja-raja untuk mengucapkan selamat tinggal kepada Ratu paling lama memerintah Britain iaitu selama 70 tahun.

Upacara untuk Ratu Elizabeth II adalah pengebumian pertama di negara itu sejak 1965, apabila Winston Churchill diberikan penghormatan terakhir.

Berpuluh-puluh ribu orang berbaris di jalan-jalan ketika keranda Ratu membuat perjalanan singkat dari Westminster Hall tempat dia dibaringkan, ditarik bersama-sama dengan gerabak senjata oleh 142 kelasi.

Kesunyianmenyelubungi Hyde Park di London ketika beribu-ribu orang, yang selama berjam-jam beristirahat, diam sebaik keranda Ratu muncul pada skrin besar yang dipasang di taman itu.

Kira-kira 2,000 orang kenamaan, termasuk 500 pemimpin dunia dan keluarga diraja asing turut hadir pada upacara itu.

Pemimpin dunia dan kenamaan yang turut hadir termasuk Presiden Amerika Syarikat Joe Biden; Perdana Menteri Kanada Justin Trudeau; Presiden Perancis Emmanuel Macron; Presiden Turki Recep Tayyip Erdogan; Perdana Menteri New Zealand Jacinda Ardern; dan Presiden Singapura Halimah Yacob.

Ratu Elizabeth meninggal dunia pada 8 September di rumah musim panasnya di Istana Balmoral, Scotland.

Kesihatannya telah merosot, dan selama berbulan-bulan Ratu Elizabeth telah menarik diri daripada kehidupan awam.

Bagaimanapun, selaras dengan tanggungjawabnya, dia dirakamkan hanya dua hari sebelum meninggal dunia, kelihatan lemah tetapi tersenyum dan memegang tongkat ketika melantik Liz Truss sebagai Perdana Menteri ke-15 Britain dan terakhir buatnya. – Agensi


Lelaki Myanmar sengaja lompat atas kereta seolah-olah dilanggar ditahan

Polis menahan seorang lelaki warga Myanmar yang sengaja melompat ke atas cermin hadapan sebuah kereta yang sedang bergerak untuk memperlihatkan seolah-olah dia dilanggar, di Klang.

Bagaimanapun lelaki terbabit tidak menyedari perbuatannya dirakam kamera papan pemuka kereta itu, yang sekali gus mendedahkan perbuatannya adalah disengajakan.

Rakaman video berkenaan tular di media sosial sejak beberapa hari lalu dengan orang ramai dinasihat berhati-hati ketika melalui Jalan Goh Hock Huat di Klang.

Ketua Polis Daerah Klang Utara Asisten Komisioner S Vijaya Rao mengesahkan lelaki terbabit ditahan di tempat kerjanya di Jalan Shahpadu di Rantau Panjang, Klang sekitar jam 10 pagi tadi.

“Lelaki berkenaan akan ditahan reman untuk siasatan lanjut dan polis percaya dia bergerak sendiri dan bukannya membabitkan kegiatan sindiket.

“Kes akan diklasifikasikan mengikut Seksyen 336 Kanun Keseksaan,” katanya dalam kenyataan hari ini.

Vijaya Rao berkata, pihaknya menerima laporan daripada seorang lelaki yang juga pemandu kereta yang terbabit insiden itu kira-kira jam 12 tengah hari pada 7 April lalu.

Katanya, kejadian berlaku apabila pemandu kereta membelok ke kiri dan secara tiba-tiba seorang pejalan kaki melintas di jalan berkenaan.

“Difahamkan, lelaki berkenaan berada di tengah jalan secara tiba-tiba dan terus berlari, seterusnya melompat ke arah cermin hadapan kereta.

“Bagaimanapun, lelaki berkenaan terus beredar dari lokasi selepas pemandu memaklumkan keretanya mempunyai kamera papan pemuka dan kejadian itu dirakam,” katanya.


Akar umbi tolak kenyataan 140 ketua bahagian, desak pertandingan

Ketika 140 ketua UMNO bahagian menyokong supaya dua jawatan tertinggi parti tidak dipertandingkan pada pemilihan yang akan diadakan sebelum 19 Mei depan, akar umbi dan perwakilan yang hadir pada Perhimpunan Agung UMNO (PAU) 2022 di ibu negara sejak semalam (11 Januari 2023), pula berbeza pandangan.

Malah ada antara mereka menyifatkan tindakan ketua-ketua bahagian yang membuat kenyataan malam tadi berhubung dua jawatan itu, dianggap tidak membawa suara akar umbi UMNO.

Kebanyakan perwakilan dan akar umbi yang berhimpun di Pusat Dagangan Dunia (WTC) di Kuala Lumpur, mahukan semua lima jawatan utama UMNO – presiden, timbalan dan tiga naib presiden – dipertandingkan pada pemilihan akan datang.

Mereka mendesak kepimpinan baharu mengambil alih semua jawatan berkenaan, khusus dalam usaha untuk memulihkan imej parti yang tercemar akibat pemimpin tertingginya dikaitkan dengan rasuah, penyelewengan dan mementingkan diri.

Malam tadi, 140 ketua UMNO bahagian menyokong agar dua jawatan utama parti tidak dipertandingkan pada pemilihan akan datang kononnya sebagai persediaan menghadapi pilihan raya negeri (PRN).

Pengerusi Solidariti Ketua-Ketua Bahagian UMNO, Datuk Seri Dr Mohd Shafie Abdullah, berkata parti masih memerlukan solidariti semua pihak bagi menyokong kepemimpinan Datuk Seri Ahmad Zahid Hamidi.

“Semua 140 ketua bahagian ini sebulat suara menyokong dua jawatan utama UMNO tidak perlu dipertandingkan, selain berharap Ahmad Zahid dapat menerima pandangan kami ini,” katanya pada sidang media di ibu negara, malam tadi.

Bagaimanapun, perwakilan dan akar umbi yang ditemui berkata imej UMNO pada mata rakyat tercemar teruk, khususnya selepas Pilihan Raya Umum Ke-14 (PRU-14) apabila bekas Presiden UMNO yang juga bekas Perdana Menteri Datuk Seri Najib Razak, terlibat dalam skandal dana 1Malaysia Development Berhad (1MDB).

“Kekalahan kita (UMNO) pada PRU-14 disebabkan pihak lawan menggunakan isu penyelewengan dana 1MDB oleh presiden UMNO ketika itu. Bukan seperti yang Tok Mat (Timbalan Presiden Datuk Seri Mohamad Hasan) katakan malam tadi, bahawa parti lawan menggunakan perang kognitif ketika PRU-15.

“Ya… perang kognitif telah bermula sebelum PRU-14 apabila skandal 1MDB terbongkar, yang kemudian mengheret beberapa pemimpin UMNO ke mahkamah. Rakyat membaca berita-berita itu semua dan membuat tanggapan bahawa UMNO jahat, mahan rasuah… tidak amanah dan lain-lain.

“Akibatnya Barisan Nasional (BN) dan UMNO hilang Putrajaya dirampas Pakatan Harapan (PH). Kekalahan itu ibarat teori domino di mana, pada awalnya Najib didesak meletak jawatan tetapi enggan berbuat demikian.

“Rakyat kemudian mencantas bahagian bawah untuk menjatuhkan pucuk pimpinan. Akhirnya dalam PRU-14 kita (UMNO) kalah,” kata perwakilan dari Utara tanah air yang enggan disiarkan namanya.

Katanya demikian juga ketika PRU-15 apabila kesan daripada skandal dan penyelewengan yang dikatakan dilakukan oleh UMNO, termasuk oleh Zahid, yang didakwa di mahkamah.

Menurutnya Zahid tidak boleh menyalahkan pihak lawan kerana beliau sendiri telah mengambil tindakan tidak disenangi akar umbi, termasuk tidak mencalonkan pemimpin yang dianggap boleh menang.

“Akar umbi melihat ketika pemilihan calon PRU-15 lalu, Zahid menggunakan kuasa sendiri seolah-olah diktator, hanya memilih orang sendiri menjadi calon… tidak menerima calon yang dianggap boleh menang.

“Contohnya, apabila Zahid tidak mencalonkan Menteri Kesihatan ketika itu, Khairy Jamaluddin. Ini menjejaskan sokongan anak muda dan orang ramai kepada BN dan UMNO.

“Populariti KJ (Khairy) sebelum PRU-15 melonjak dalam kalangan rakyat kerana beliau bertanggungjawab menangani pandemik Covid-19. Beliau adalah calon boleh menang tapi kenapa awalnya tidak dicalonkan atau diberi tempat sehingga kemudiannya diletakkan di kubu buat PH,” tambah pula seorang rakannya juga perwakilan dari Utara.

Kedua-duanya berpendapat masanya telah tiba untuk kepimpinan UMNO ditukar, khususnya menjelang PRN yang bakal diadakan di Kelantan, Terengganu, Kedah, Pulau Pinang, Selangor dan Negeri Sembilan, tidak lama lagi.


Tentera Pakistan nafi dakwaan Amerika dalang jatuhkan Imran Khan

Tentera Pakistan menolak tuduhan bekas Perdana Menteri yang digulingkan Imran Khan kononnya Amerika Syarikat berkomplot untuk menjatuhkannya dalam undi tak percaya di Parlimen.

Khan, 69, yang memimpin negara Asia Selatan dengan 220 juta penduduk itu selama tiga setengah tahun sebelum ini menuduh Washington menjadi dalang penyingkirannya kerana lawatannya ke Moscow.

Untuk rekod, Washington juga sudah menafikan tuduhan itu.

Khan bertemu Presiden Rusia Vladimir Putin pada 24 Februari, ketika tentera Rusia menyerang negara jiran Ukraine.

Khan pada mulanya menyekat usul tidak percaya itu dan mendakwa konspirasi tersebut juga disahkan Jawatankuasa Keselamatan Negara.

Jurucakap tentera, Mejar Jeneral Babar Iftikhar bagaimanapun, menafikan dakwaan Jawatankuasa Keselamatan Negara itu.

“Anda boleh melihat dengan jelas sama ada terdapat sebarang perkataan konspirasi dalam kenyataan itu. Saya tidak fikir begitu,” katanya.


Najib arah keluar surat sokongan pinjaman RM1b kepada 1MDB: Saksi

Mahkamah Tinggi Kuala Lumpur hari ini diberitahu bahawa Datuk Seri Najib Razak telah mengarahkan Surat Sokongan (LOS) dikeluarkan kepada syarikat 1Malaysia Development Berhad (1MDB) bagi pinjaman RM1 bilion tanpa melalui proses penilaian.

Bekas Timbalan Ketua Setiausaha Kementerian Kewangan Datuk Siti Zauyah Mohd Desa memberitahu demikian dalam perbicaraan bekas Perdana Menteri itu yang menghadapi kes penyelewengan dana RM2.3 bilion milik 1MDB.

Najib, 69 menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Dia kini sedang menjalani hukuman penjara 12 tahun di Penjara Kajang setelah Mahkamah Persekutuan pada 23 Ogos lalu mengesahkan sabitan dan hukuman terhadap tuduhan penyelewengan dana RM42 juta milik SRC International Sdn Bhd.

Zauyah, 63, ketika diperiksa semula oleh peguam Najib, Wan Aizuddin Wan Mohamed, bagaimanapun berkata, beliau tidak pasti sama ada pengeluaran surat sokongan itu dibentangkan di Parlimen atau tidak.

Memetik BH, beliau berkata kebiasaannya Kementerian Kewangan akan membuat penilaian ke atas syarikat di bawah Kementerian Kewangan Diperbadankan (MKD) dan ia mesti melalui proses sepatutnya iaitu dibentangkan di Kabinet sebelum mendapat kelulusan Jemaah Menteri.

Wan Aizuddin berkata, saksi ke-26 pendakwaan itu dalam penyatanya menyatakan MKD tiada maklumat untuk membuat penilaian ke atas 1MDB tetapi LOS diproses mengikut arahan Najib yang ketika itu adalah juga Menteri Kewangan.

Disoal peguam bagaimana kedua-dua arahan itu diberikan, Siti Zauyah bagaimanapun menjawab, ‘tidak ingat’.

Wan Aizuddin kemudian mempersoalkan asas keterangan Siti Zauyah kerana menurut peguam itu, sudah pasti ia dibuat bersandarkan kepada dokumen mengenai arahan untuk tidak melakukan penilaian ke atas syarikat terbabit.

Selepas saksi terdiam seketika, Timbalan Pendakwa Raya Nadia Mohd Izhar kemudian bangun dan menjelaskan, penyata saksi Siti Zauyah hanya menyatakan Najib mengarahkan LOS dikeluarkan dan bukannya arahan untuk tidak melakukan penilaian ke atas 1MDB.

Katanya, Menteri Kewangan boleh mengarahkan LOS dikeluarkan tetapi ia mesti melalui proses yang perlu dibentang di Kabinet sebelum diluluskan.

Dalam penyata saksinya sebelum ini, Siti Zauyah berkata, mengikut prosedur, LOS tidak akan diberikan kepada syarikat MKD yang tidak menjana sebarang pendapatan dan biasanya Kementerian Kewangan akan membuat penilaian sama ada sesebuah syarikat MKD perlu diberikan sokongan dalam bentuk LOS atau tidak.

Menurut saksi itu, dalam kes berhubung pinjaman RM1 bilion ini, MKD tiada sebarang maklumat untuk melaksanakan penilaian tetapi LOS diproses hanya berdasarkan arahan Najib selaku Perdana Menteri merangkap Menteri Kewangan ketika itu.

Katanya, ia adalah satu situasi yang unik kerana 1MDB antara syarikat milik kerajaan yang tidak melalui proses penilaian.

Perbicaraan di hadapan Hakim Datuk Collin Lawrence Sequerah bersambung.


Cukai Makmur dijangka tambah hasil kerajaan RM8.5 bilion

Malaysia boleh mendapatkan semula hasil tambahan sekurang-kurangnya RM8.5 bilion melalui langkah cukai korporat Cukai Makmur, menurut Rakuten Trade Sdn Bhd.

Menurut laporan Bernama, Ketua Penyelidikan Kenny Yee berkata daripada pengiraan Rakuten, sekurang-kurangnya 120 syarikat akan dikenakan cukai di bawah Cukai Makmur, yang telah diumumkan oleh kerajaan dalam Bajet 2022 pada Jumaat lepas.

“Saya fikir bagi konstituen FTSE Bursa Malaysia KLCI (FBM KLCI), semua syarikat akan menerima impaknya.

“Pertama sekali, saya fikir (Cukai Makmur) perlu untuk membiayai beberapa inisiatif, memulihkan ekonomi dan membantu mereka yang terjejas oleh pandemik,” katanya dalam komentar Pasca Bajet 2022.

Di bawah Bajet 2022, kerajaan mencadangkan Cukai Makmur ke atas syarikat yang menjana pendapatan melebihi RM100 juta akan dikenakan cukai pada kadar 33 peratus manakala kadar cukai 24 peratus dikenakan untuk pendapatan bercukai kepada RM100 juta pertama bagi tahun taksiran 2022.

Yee berkata Cukai Makmur telah menjadi satu kejutan yang besar kepada industri.

Bagaimanapun, katanya impak terhadap pasaran saham pada separuh pertama tahun depan adalah agak neutral.

“Kami akan menyemak semula unjuran indeks kami untuk tahun ini, daripada 1,650 kepada sekitar 1,630. Bagi tahun depan, saya fikir indeks akan diniagakan pada paras 1,750,” katanya.

Sementara itu, Yee menjangka FBM KLCI akan berada dalam julat 1,530 hingga 1,580 minggu depan berikutan turun naik pasaran yang meningkat.

Mengenai nilai ambang untuk levi keuntungan luar biasa minyak sawit sebanyak 3 peratus di seluruh negara, katanya ia akan menjadi musim bumper untuk pekebun pada tahun ini.

“Saya telah membaca artikel itu hari ini. Saya rasa sebahagian pekebun tidak berpuas hati mengenainya manakala mereka yang berada di Semenanjung Malaysia bersikap neutral.

“Bagaimanapun, jika anda melihat kepada harga minyak sawit mentah, ia telah meningkat kepada paras tertinggi, hampir RM5,500 satu tan pada masa ini,” katanya.

Kerajaan bersetuju untuk menaikkan kadar levi keuntungan luar biasa untuk pekebun daripada 1.5 peratus kepada 3 peratus di bawah Bajet 2022.

Kerajaan turut mencadangkan untuk menaikkan nilai ambang untuk levi keuntungan luar biasa bagi Sabah dan Sarawak kepada RM3,500 daripada RM3,000 satu tan tahun depan — bersama-sama dengan kenaikan kepada RM3,000 daripada RM2,500 untuk syarikat kelapa sawit di Semenanjung Malaysia.


KJ bimbang belum ada kawasan setelah Tok Mat minta Rembau

Menteri Kesihatan yang juga bekas Ahli Parlimen Rembau, Khairy Jamaluddin masih lagi berasa bimbang kerana belum mengetahui sama ada akan dicalonkan bertanding atau tidak, atau kawasan yang akan ditandinginya pada Pilihan Raya Umum Ke-15 (PRU-15) akan datang.

“Kalau saya tahu, tak adalah saya bimbang,” kata Khairy ketika diminta mengulas sama ada beliau sudah mengetahui kerusi mana yang akan ditandinginya pada PRU-15 nanti.

Bagaimanapun, Khairy yang juga Timbalan Ketua UMNO bahagian Rembau berkata beliau menyerahkan sepenuhnya kepada pucuk pimpinan UMNO untuk menentukan kedudukan dirinya dalam PRU-15.

Pada 4 September lalu, Khairy mengesahkan tidak akan mempertahankan kerusi Parlimen Rembau pada PRU-15 selepas diminta memberikan laluan kepada Timbalan Presiden UMNO, Datuk Seri Mohamad Hasan, yang berhasrat bertanding di kerusi itu.

“Saya (baru-baru ini) menerima satu mesej daripada (Timbalan Presiden Umno) Mohamad (Hasan) untuk memberi laluan.

“Saya akan ikut apa yang Umno mahu dan di mana mereka mahu saya bertanding. Tak apa. Saya belum terima sebarang arahan. Saya akan berasa malu untuk ceroboh kawasan lain.

“Tak apa. Senario terburuk, saya tidak akan bertanding,” kata Khairy.

Sebelum ini, Agenda Daily melaporkan Khairy dilihat tergolong dalam barisan baharu yang berpotensi untuk mengambil alih kepemimpinan tertinggi UMNO dan langkah beliau harus dicantas terlebih dahulu, kata individu yang rapat dengannya tetapi tidak membenarkan nama disiarkan.

Sumber itu mengimbas sejarah Khairy bertanding Presiden UMNO pada 2018 dan memperoleh 51 undi di belakang Datuk Seri Ahmad Zahid Hamidi (93 undi), tetapi mendahului veteran UMNO Tengku Razaleigh Hamzah (23 undi).

“Dia adalah antara barisan baharu yang masih berusia di bawah 50 tahun dalam UMNO, tetapi telah menunjukkan potensi untuk memimpin negara. Menjadi menteri pada 2013 hingga Barisan Nasional (BN) kalah PRU-14 pada 2018.

“Kerjaya menteri tertenti sekejap apabila Pakatan Harapan (PH) memerintah Kerajaan Pusat selama 22 bulan. Tetapi sebaik Perikatan Nasional (PN) mengambil alih pentadbiran negara, dia diangkat semula menjadi menteri oleh Tan Sri Muhyiddin Yassin.

“Potensi kepemimpinannya dipercayai oleh parti lain, dan apabila Datuk Seri Ismail Sabri Yaakob menjadi Perdana Menteri, Khairy diberi tanggungjawab besar sebagai Menteri Kesihatan untuk menangani wabak Covid-19 yang melanda negara.

“Pemimpin UMNO yang telah berusia lebih 50, 60 tahun sekarang melihat bahaya potensi Khairy. Apa lagi dengan Tok Mat (Timbalan Presiden UMNO Datuk Seri Mohamad Hasan) juga bercita-cita menjadi Perdana Menteri.

“Jadi suruh Khairy kosongkan kerusi Rembau dan tawarkan di kerusi boleh kalah seperti Seremban… ini rancangan untuk mencantas Khairy,” kata sumber itu lagi ketika diminta mengulas cadangan supaya Ahli Parlimen Rembau itu bertanding di Seremban pada PRU-15 akan datang.


21.86 peratus permohonan syarikat untuk beroperasi diluluskan MITI

Kementerian Perdagangan Antarabangsa dan Industri (MITI) meluluskan hanya 21.86 peratus atau 128,150 syarikat melibatkan 1.57 juta pekerja yang mendaftar di bawah Covid-19 Intelligent Management System (CIMS) 3.0 setakat 7.30 pagi ini.

Menterinya, Datuk Seri Mohamed Azmin Ali berkata jumlah kelulusan tersebut yang diluluskan adalah kecil berbanding jumlah keseluruhan 10.2 juta tenaga kerja yang mendaftar di bawah CIMS dan keluluskan yang diberikan mengikut pematuhan ketat kepada Prosedur Operasi Standard (SOP) baharu.

“Kelulusan ini bukan hanya meliputi sektor pembuatan sahaja kerana ia turut melibatkan pelbagai sektor lain daripada 15 kementerian,” katanya lapor Bernama hari ini.

Kerajaan menyenaraikan 17 senarai perkhidmatan penting yang dibenarkan beroperasi semasa PKP 3.0 dengan kapasiti tenaga kerja dihadkan kepada 60 peratus.

Sektor yang dibenarkan beroperasi oleh Majlis Keselamatan Negara (MKN) meliputi sektor pembuatan; pertanian, perikanan, penternakan, perladangan dan komoditi; pembinaan; dan perdagangan pengedaran.

Azmin turut menjelaskan sektor kimia serta elektrik dan elektronik (E&E) dikategorikan sebagai perkhidmatan penting kerana sektor tersebut berkait rapat dalam memastikan keselamatan dan kesihatan rakyat terjamin.

Sehingga kini, sejumlah 15 Kementerian telah menggunakan sistem CIMS 3.0 bagi memudahkan proses penilaian permohonan kebenaran untuk beroperasi di bawah sektor masing-masing.

Menurutnya, surat kelulusan untuk beroperasi sepanjang tempoh PKP 3.0 bukan hanya dikeluarkan oleh MITI sahaja, sambil memberi contoh Bank Negara Malaysia dan beberapa kementerian lain seperti Kementerian Pertanian dan Industri Makanan serta Kementerian Pengangkutan mengguna pakai sistem dalaman masing-masing bagi tujuan yang sama.

“MITI bukan penentu tunggal dalam memutuskan sama ada sesuatu sektor perniagaan dianggap sebagai perkhidmatan penting atau sebaliknya,” jelasnya.


Pemuda UMNO Kubang Kerian bidas tindakan biadap gesa PM bubar Parlimen

Tindakan menggesa Perdana Menteri (PM) Datuk Seri Ismail Sabri Yaakob membubarkan Parlimen selepas Barisan Nasional (BN) memenangi Pilihan Raya Negeri (PRN) Johor disifatkan biadap, kata Pemuda UMNO Bahagian Kubang Kerian.

Ketua Pemudanya, Shahrul Fadhel Mohd Aziz mengulas insiden yang berlaku ketika penyokong BN meraikan kemenangan di Johor dan bertindak bersorak di depan Ismail Sabri supaya membubarkan Parlimen bagi memberi laluan pilihan raya umum (PRU) diadakan dengan segera sebagai tidak wajar sama sekali.

“Dalam kegembiraan meraikan kemenangan BN menggalas tanggungjawab pentadbiran, saya secara peribadi merasa sedikit ralat dan terkilan apabila terlihat di khalayak, ‘segelintir’ pihak yang melaungkan ‘Bubar Parlimen!’ ‘di atas muka’ YAB Datuk Seri Ismail Sabri Yaakob dengan cara yang boleh dikatakan amat biadap dan kurang ajar.

“Kemenangan ini hadir bersama besarnya tanggungjawab untuk membawa aspirasi rakyat dan semestinya tidak dapat dinafikan sama sekali ‘mood’ rakyat yang menyebelahi BN ini dicapai dari rasa yakinnya rakyat dibawah kepimpinan YAB Datuk Seri Ismail Sabri sebagai Perdana Menteri.

“Juga juga tak dilupakan sokongan padu dan jitu dari YB Presiden UMNO dan seluruh saf kepimpinan UMNO dan BN terhadap beliau, maka amat tidak wajar jika segelintir pihak ini bersikap kurang ajar kepada YAB PM seolah beliau datang pihak lawan,” katanya menerusi hantaran Facebook, hari ini.

Jelasnya lagi, sikap angkuh dan terburu-buru dibimbangi akan memberi kesan kepada sokongan rakyat terhadap BN yang mungkin boleh terhakis selepas ini.

“Jangan nanti dengan sikap terburu-buru merasa terlalu yakin membuatkan rakyat menjadi ‘meluat’ dan ‘mood’ rakyat beralih kepada pihak lain dalam PRU 15 nanti,” katanya.

BN memenangi PRN Johor dengan majoriti yang besar sama seperti di Melaka, susulan itu terdapat spekulasi mengatakan pemimpin atasan UMNO khususnya mereka yang terpalit dengan kes mahkamah mahu PRU-15 diadakan dengan segera.

Untuk rekod, Ismail Sabri mendapat sokongan 114 Ahli Parlimen (MP) untuk dilantik menjadi PM, tetapi daripada jumlah itu hanya 41 MP terdiri daripada gabungan UMNO/BN, sementara selebihnya daripada beberapa parti komponen lain yang berada dalam Perikatan Nasional (PN) antaranya Bersatu, PAS, GPS dan beberapa sokongan MP Bebas lain.

Ismail Sabri mengangkat sumpah sebagai PM kesembilan pada 21 Ogos.

Terdahulu pada 16 Ogos lalu, Tan Sri Muhyiddin Yassin mengumumkan keputusannya meletakkan jawatan sebagai PM selepas hilang majoriti sokongan dan cadangan kerjasama bipartisan juga tidak mendapat sokongan parti politik.


Warganet kritik PM lantik Nik Ezanee sebagai juruiring, lebih baik jaga rakyat

Datuk Seri Ismail Sabri Yaakob menjadi bahan kritikan warganet selepas pengumuman lantikan Ketua Jabatan Siasatan Jenayah (JSJ) Selangor, Senior Asisten Komisioner Nik Ezanee Mohd Faisal sebagai pegawai Aide De Camp (ADC) atau pegawai pengiring kepada Perdana Menteri (PM).

Tidak berpuas hati dengan lantikan tersebut, warganet mempertikai lantikan pegawai polis yang terkenal dengan budi bahasanya dan bertanggungjawb itu semata-mata hanya mahu menjaga seorang individu sahaja, sepatutnya Nik Ezanee ditugaskan untuk menjaga keselamatan orang ramai.

Komen-komen warganet.

Lantikan tersebut juga disahka oleh Ketua Polis Negara (KPN) Tan Sri Acryl Sani Abdullah Sani semalam.

Majoriti komen dalam platform media sosial memberi pandangan dan harapan supaya Nik Ezanee terus kekal dalam Jabatan Siastan Jenayah, Selangor.

Terdahulu, spekulasi bertiup kencang mengenai pelantikan beliau sebagai ADC.

Pegawai kanan polis berusia 43 tahun itu dilantik sebagai ketua Jabatan Siasatan Jenayah Selangor pada 12 April selepas menjadi Ketua Polis Daerah Petaling Jaya sejak 17 Februari tahun lepas.

Nik Ezanee semasa menggalas tanggungjawab sebagai pegawai polis di Selangor berjaya menyelesaikan banyak kes berprofil tinggi, disamping dikenali orang ramai sebagai seorang pegawai yang bertimbang rasa dan amanah dalam menjalankan tugasnya.

Komen warganet.


Fat Leonard ditangkap di Venezuela

Bekas ahli perniagaan Malaysia yang disabitkan bersalah dalam salah satu skandal rasuah Tentera Laut Amerika Syarikat (AS), telah ditahan pihak berkuasa Venezuela selepas melarikan diri dari tahanan rumah di AS lebih dua minggu lalu, lapor NBC News.

Laporan itu menyatakan Leonard Glenn Francis, juga dikenali sebagai Fat Leonard, telah ditangkap semalam selepas pihak berkuasa Venezuela dimaklumkan oleh Interpol bahawa dia sedang diburu.

Francis ditahan oleh pihak berkuasa Venezuela ketika dia menaiki pesawat untuk ke negara lain, kata jurucakap Perkhidmatan Marshal AS. Dia akan kekal dalam tahanan Venezuela sementara marshal AS dan pihak berkuasa Persekutuan lain menyelesaikan butiran ekstradisinya.

Jumaat lalu, Kerajaan AS sebelum ini menawarkan ganjaran AS$40,000 untuk maklumat yang membawa kepada penahanan kontraktor pertahanan Malaysia itu.

Francis memotong gelang pemantauan buku lalinya sekitar jam 7.35 pagi Ahad di rumahnya di San Diego, AS, tempat dia ditahan, menurut Perkhidmatan Marshal AS.

Jirannya melaporkan mereka melihat trak U-Haul datang dan pergi dari rumah itu beberapa hari sebelum dia hilang. – NBC

Francis telah ditangkap pada 2013. Dia mengaku bersalah menawarkan rasuah $500,000 kepada pegawai Tentera Laut, yang sebagai pertukaran berkongsi maklumat sulit dengannya dan mengalihkan kapal tentera ke pelabuhan yang akan memberi manfaat kepada syarikat servis kapalnya yang berpangkalan di Singapura.


Bursa Malaysia dibuka rendah, kaunter rugi mengatasi untung

Bursa Malaysia dibuka rendah pagi ini, mengambil petunjuk daripada prestasi semalaman Wall Street yang lebih lemah.

Seorang peniaga berkata pelabur masih mengambil sikap berhati-hati sambil menanti testimoni daripada pengerusi Rizab Persekutuan Amerika Syarikat Jerome Powell di hadapan Kongres lewat hari ini untuk mendapatkan petunjuk arah pasaran, kata peniaga.

Pada 9.05 pagi, FTSE Bursa Malaysia KLCI (FBM KLCI) susut 3.39 mata kepada 1,384.94 daripada 1,388.33 pada penutup Selasa.
Indeks utama dibuka pada paras 1,385.73, turun 2.60 mata.

Pergerakan harga di pasaran menyaksikan kaunter rugi mengatasi kaunter untung 172 berbalas 88, manakala 204 kaunter tidak berubah, 1,831 tidak diniagakan dan 18 yang lain digantung.

Jumlah dagangan 141.83 juta unit bernilai RM45.50 juta.

Naib Presiden Penyelidikan Ekuiti Rakuten Trade Sdn Bhd Thong Pak Leng berkata prestasi kukuh Wall Street sejak Mei “berehat seketika’ kerana peniaga kini sedang mencari pemangkin baharu untuk ekuiti bergerak lebih tinggi.

Purata Perindustrian Dow Jones merosot 245 mata manakala Nasdaq kerugian 22 mata apabila hasil 10 tahun AS susut kepada 3.719 peratus, katanya kepada Bernama.

Di dalam negara, beliau berkata FBM KLCI kekal dalam mod stabil walaupun ditutup dalam zon positif semalam, dipacu oleh kegiatan membeli pada saat akhir.

“Dalam pada itu, kami mengunjurkan indek untuk berlegar dalam lingkungan julat 1,385-1,395 dengan saham berkaitan teknologi menyaksikan kegiatan pengambilan untung selepas bergerak cergas sejak akhir Mei,” katanya.

Dalam kalangan saham wajaran tinggi, Tenaga Nasional susut lima sen kepada RM9.17, IHH Healthcare turun lapan sen menjadi RM5.92 manakala Maybank, Public Bank dan CIMB kesemuanya tidak berubah pada RM8.65, RM3.88 dan RM5.14.

Bagi saham aktif, Classita dan waran Tanco menambah setengah sen kepada 9.5 sen dan 19.5 sen, Sarawak Consolidated lemah setengah sen menjadi 43 sen manakala Tanco dan Dataprep, kedua-duanya kekal pada 51 sen dan 17.5 sen.

Di papan indeks, Indeks FBM Emas menguncup 21.43 mata pada 10,184.11, Indeks FBMT 100 berkurangan 22.09 mata kepada 9,884.40 dan Indeks FBM Emas Syariah turun 33.91 mata kepada 10,478.45.

Indeks FBM 70 merosot 20.99 mata kepada 13,360.36 manakala Indeks ACE FBM berkurangan 10.58 mata kepada 5,078.48.

Mengikut sektor, Indeks Tenaga menambah 0.99 mata kepada 780.99, Indeks Perkhidmatan Kewangan meningkat 5.16 mata untuk mencatatkan paras 15,318.69 sementara Indeks Produk dan Perkhidmatan Perindustrian susut 0.06 mata kepada 157.98 dan Indeks Perladangan turun 34.65 mata menjadi 6,705.72. – Bernama


Lima jawatan termasuk TPM sebab itu UMNO sokong PH, DAP: Laporan

Memetik laporan eksklusif Sin Chew dalam perjanjian Pakatan Harapan (PH) + Barisan Nasional (BN), UMNO akan mendapat jawatan:

1. Timbalan Perdana Menteri;
2. Menteri Pelajaran;
3. Menteri Dalam Negeri;
4. Menteri Kewangan; dan
5. Menteri Pertahanan.

Tawaran kerjasama PH-BN:

1- Hala tuju kerajaan junjung Perlembagaan, terutama aspek Islam, Melayu/Bumiputera & Raja-Raja

2- Parlimen tidak dibubar sebelum genap lima tahun

3- PM dari PH, TPM dari BN

4- Perak & Pahang diketuai BN

5- Jawatan Kabinet dibahagi mengikut % masing-masing di Dewan Rakyat

6- Lantikan Ahli Parlimen BN ke Kabinet perlu dipersetujui Majlis Tertinggi

7- Lantikan ahli Dewan Negara, GLC & jawatan kerajaan lain perlu dimaklum dan dibincang dengan PM, TPM

8- Jawatan kanan Kabinet (Kewangan, Dalam Negeri, Pendidikan, Pertahanan) akan diputus PM & TPM berdasar kemampuan & kelayakan

9- Komposisi kerajaan diwakili setiap parti

Kerjasama ini optimis akan disertai Blok Borneo.


Surat terbuka kepada jemaah haji, umrah yang tidak mengundi

Tulisan ini ditujukan kepada mereka yang tidak mengundi, khususnya kerana melaksanakan haji dan umrah, termasuk juga para peniaganya. Bacalah firman Allah SWT:

﴿يَا أَيُّهَا الَّذِينَ آمَنُوا مَا لَكُمْ إِذَا قِيلَ لَكُمُ انْفِرُوا فِي سَبِيلِ اللَّهِ اثَّاقَلْتُمْ إِلَى الْأَرْضِ أَرَضِيتُمْ بِالْحَيَاةِ الدُّنْيَا مِنَ الْآخِرَةِ فَمَا مَتَاعُ الْحَيَاةِ الدُّنْيَا فِي الْآخِرَةِ إِلَّا قَلِيلٌ٣٨ إِلَّا تَنْفِرُوا يُعَذِّبْكُمْ عَذَابًا أَلِيمًا وَيَسْتَبْدِلْ قَوْمًا غَيْرَكُمْ وَلَا تَضُرُّوهُ شَيْئًا وَاللَّهُ عَلَى كُلِّ شَيْءٍ قَدِيرٌ٣٩﴾

“Wahai orang-orang yang beriman! Apakah sebabnya bila dikatakan kepada kamu: ‘Berangkatlah (untuk berjuang) pada jalan Allah (memenangkan Islam),’ kamu merasa berat dan ingin tinggal di tempat kamu? Adakah kamu puas dengan kehidupan di dunia sebagai ganti kehidupan di akhirat? Padahal, keni‘matan hidup di dunia ini (dibandingkan dengan kehidupan) di akhirat hanyalah sedikit. (38); Jika kamu tidak berangkat untuk berjuang (meninggikan Islam), nescaya Allah akan menyeksa kamu dengan seksa yang pedih dan digantikan (kamu) dengan kaum yang lain, dan kamu tidak akan dapat memberi kemudaratan kepada-Nya sedikit pun. Allah Maha Kuasa atas segala sesuatu. (39)” (Surah al-Tawbah: 38-39)

Islam itu dilaksanakan kewajipannya secara fiqh (kefahaman yang betul) pada tiap-tiap rukun, cabang hukum dan amalannya. Termasuklah juga cara pelaksanaannya yang mengikut Fiqh al-Aulawiyyat (mendahulukan keutamaan).

Perkara ini sangat penting supaya ketinggian dan kemurnian Islam wajib dipelihara dengan baik, adapun pelaksanaannya pula dilakukan dengan istiqamah dan teratur tanpa terpesong ke kiri mahupun ke kanan. Hal ini sebagaimana firman Allah SWT:

﴿وَأَنَّ هَذَا صِرَاطِي مُسْتَقِيمًا فَاتَّبِعُوهُ وَلَا تَتَّبِعُوا السُّبُلَ فَتَفَرَّقَ بِكُمْ عَنْ سَبِيلِهِ ذَلِكُمْ وَصَّاكُمْ بِهِ لَعَلَّكُمْ تَتَّقُونَ١٥٣﴾

“Dan bahawa (yang Kami perintahkan) inilah jalan-Ku yang lurus, maka hendaklah kamu mengikutinya, dan janganlah kamu mengikuti jalan-jalan (yang lain), kerana jalan-jalan itu mencerai-beraikan kamu dari jalan-Nya. Demikianlah, diperintahkan oleh Allah agar kamu bertaqwa.” (Surah al-An‘am: 153)

Rasulullah SAW dan para sahabat generasi awal merupakan teladan yang wajib diikuti, khususnya dalam melaksanakan petunjuk al-Quran secara amali dengan betul, berilmu dan penuh kefahaman. Antaranya, mendahulukan asas yang memelihara agama yang mulia wajib dipertahankan lebih dahulu berbanding perkara yang lain.

Apabila Islam dalam keadaan bahaya, maka hukum jihad yang asalnya fardu kifayah bertukar menjadi fardu ‘ain dan hendaklah diutamakan.

Sehinggakan, para huffaz (penghafaz al-Quran) dalam kalangan para sahabat ramai yang gugur syahid, apabila berlaku peristiwa riddah (murtad) yang mengepung Islam ketika wafatnya Rasulullah SAW.

Khalifah Abu Bakar RA mengarahkan supaya dikumpulkan al-Quran secara bertulis kerana ingin memeliharanya secara tulisan, kerana bimbang akan kehilangannya. Keadaan ini sekali gus menunjukkan bahawa mereka bukan sahaja membaca al-Quran, bahkan menegakkannya dan mempertahankannya dengan nyawa dan harta, dan ia menjadi petunjuk kepada cara hidup manusia bagi keselamatan dunia dan akhirat, serta melangsungkan tugas dakwah dan meninggikannya hingga berkuasa dan bernegara yang mempunyai daulat.

Almarhum Maulana Abu al-Hasan ‘Ali al-Nadawi RH, ulama’ besar dari India menegaskan:

“Kini, umat Islam menghadapi zaman Riddah tanpa Abu Bakar lagi, akibat serangan pemikiran zaman penjajah yang menjatuhkan kerajaan Islam yang berdaulat melindungi agama Islam, dakwah dan umatnya.”

Justeru, perjuangan mengembalikan semula kuasa Islam wajib diutamakan. Inilah pendekatan para anbiya’ AS yang dinyatakan ceritanya dalam al-Quran.

Ramai para sahabat terkemuka dikuburkan di luar Makkah dan Madinah di seluruh pelosok dunia kerana berjuang menegakkan Islam dan mempertahankannya daripada musuh. Hanya segelintir sahaja yang dikuburkan di dua tanah suci itu.

Ketika Islam mula diancam, Imam ‘Abdullah bin al-Mubarak RH (Amir al-Mu’minin dalam ilmu hadis) menulis surat kepada sahabatnya Imam Fudhail bin ‘Iyadh RH yang berada di Makkah:

يَا عَابِدَ الحَرَمِيْنِ لَوْ أَبْصَرْتَنَا … لَعَلِمْتَ أَنَّكَ فِي العِبَادَةِ تَلْعَبُ.

“Wahai orang yang sedang beribadat di dua Tanah Haram (Makkah dan Madinah), ketahuilah engkau hanya bermain-main dalam ibadat itu.”

مَنْ كَانَ يَخْضِبُ خَدَّهُ بِدُمُوْعِهِ … فَنُحُوْرُنَا بِدِمَائِنَا تَتَخَضَّبُ.

“Orang yang pipinya berlumuran air mata khusyuk beribadat. Ketahuilah bahawa leher kami berlumuran darah berjuang.”

أَوْ كَانَ يُتْعِبُ خَيْلَهُ فِي بَاطِلٍ … فَخُيُوْلُنَا يَوْمَ الصَّبِيْحَةِ تَتْعَبُ.

“Orang yang kuda kenderaannya penat dalam kebatilan. Ketahuilah bahawa kuda yang menjadi kenderaan kami sejak awal pagi penat di medan perjuangan.”

Imam Fudhail RH menangis dan berkata:

صَدَق أَبُو عَبْدِ الرَّحْمَنِ.

“Sahabatku (Abu ‘Abdul Rahman) berkata yang benar.”

Lalu beliau menegaskan kepada pembawa surat supaya menulis sabda Rasulullah SAW:

“Kamu tidak boleh mencapai kelebihan orang yang keluar mempertahankan Islam dan meninggikannya kecuali kalau kamu sembahyang tanpa tidur dan berpuasa tanpa berbuka selama lamanya.”

Ada pula golongan tertentu yang melemparkan tuduhan bahawa perjuangan untuk menegakkan Islam adalah semata-mata kerana mahu mendapat pangkat dan kedudukan yang lebih dalam kehidupan dunia. Inilah tuduhan yang pernah dilemparkan kepada para anbiya’ pada zaman dahulu oleh kumpulan jahiliah, sebagaimana firman Allah SWT:

﴿وَلَقَدْ أَرْسَلْنَا نُوحًا إِلَى قَوْمِهِ فَقَالَ يَا قَوْمِ اعْبُدُوا اللَّهَ مَا لَكُمْ مِنْ إِلَهٍ غَيْرُهُ أَفَلَا تَتَّقُونَ٢٣ فَقَالَ الْمَلَأُ الَّذِينَ كَفَرُوا مِنْ قَوْمِهِ مَا هَذَا إِلَّا بَشَرٌ مِثْلُكُمْ يُرِيدُ أَنْ يَتَفَضَّلَ عَلَيْكُمْ وَلَوْ شَاءَ اللَّهُ لَأَنْزَلَ مَلَائِكَةً مَا سَمِعْنَا بِهَذَا فِي آبَائِنَا الْأَوَّلِينَ٢٤﴾

“Dan sesungguhnya Kami telah mengutus Nuh kepada kaumnya, lalu dia berkata: ‘Wahai kaumku! Sembahlah Allah, (kerana) sekali-kali tiada Tuhan bagimu selain Dia. Maka, mengapa kamu tidak bertaqwa (kepada-Nya)?’ (23); Maka, pemuka-pemuka orang yang kafir antara kaumnya menjawab: ‘Orang ini tidak lain hanyalah manusia seperti kamu, yang bermaksud hendak menjadi seorang yang lebih tinggi dari kamu. Dan kalau Allah menghendaki, tentu Dia mengutuskan para malaikat. Belum pernah kami mendengar (seruan seperti) ini pada masa nenek moyang kami dahulu.’ (24)” (Surah al-Mu’minun: 23-24)

Anggapan yang sama dikatakan terhadap Rasulullah SAW dan kumpulan Islam dalam kalangan umat yang menyambung perjuangannya yang tetap wujud sehingga akhir zaman. Perkara ini dinyatakan oleh firman Allah SWT:

﴿وَلْتَكُنْ مِنْكُمْ أُمَّةٌ يَدْعُونَ إِلَى الْخَيْرِ وَيَأْمُرُونَ بِالْمَعْرُوفِ وَيَنْهَوْنَ عَنِ الْمُنْكَرِ وَأُولَئِكَ هُمُ الْمُفْلِحُونَ١٠٤﴾

“Dan hendaklah ada antara kamu satu golongan umat yang menyeru kepada kebajikan, menyuruh kepada perkara yang ma‘ruf dan mencegah perkara daripada yang munkar; merekalah orang-orang yang beruntung.” (Surah Ali ‘Imran: 104)

Dan sabda Rasulullah SAW:

لَا تَزَالُ مِنْ أُمَّتِي أُمَّةٌ قَائِمَةً بِأَمْرِ اللَّهِ، لَا يَضُرُّهُمْ مَنْ خَذَلَهُمْ وَلَا مَنْ خَالَفَهُمْ، حَتَّى يَأْتِيَ أَمْرُ اللَّهِ وَهُمْ عَلَى ذَلِكَ.

“Masih ada dalam kalangan umatku kumpulan yang bangkit menunaikan perintah Allah (menegakkan Islam) yang tidak boleh dimudaratkan oleh sesiapa yang menentangnya atau mengecewakannya, sehingga datangnya ketentuan Allah.” (Riwayat al-Bukhari no. 3641 dan Muslim no. 1920)

Kumpulan penentang juga tetap ada mengikut ketetapan Allah SWT, sebagaimana firman-Nya:

﴿وَكَذَلِكَ جَعَلْنَا فِي كُلِّ قَرْيَةٍ أَكَابِرَ مُجْرِمِيهَا لِيَمْكُرُوا فِيهَا وَمَا يَمْكُرُونَ إِلَّا بِأَنْفُسِهِمْ وَمَا يَشْعُرُونَ١٢٣ وَإِذَا جَاءَتْهُمْ آيَةٌ قَالُوا لَنْ نُؤْمِنَ حَتَّى نُؤْتَى مِثْلَ مَا أُوتِيَ رُسُلُ اللَّهِ اللَّهُ أَعْلَمُ حَيْثُ يَجْعَلُ رِسَالَتَهُ سَيُصِيبُ الَّذِينَ أَجْرَمُوا صَغَارٌ عِنْدَ اللَّهِ وَعَذَابٌ شَدِيدٌ بِمَا كَانُوا يَمْكُرُونَ١٢٤﴾

“Dan demikianlah Kami adakan pada tiap-tiap negeri penjahat-penjahat yang terbesar agar mereka melakukan tipu daya dalam negeri itu. Dan mereka tidak memperdayakan sesiapa pun melainkan diri mereka sendiri, sedang mereka tidak menyedarinya. (123); Apabila datang sesuatu ayat kepada mereka, mereka berkata: ‘Kami tidak akan beriman sehingga diberikan kepada kami wahyu yang serupa dengan apa yang telah diberikan kepada utusan-utusan Allah (para Rasul).’ Allah lebih mengetahui di mana Dia menempatkan tugas kerasulan. Orang-orang yang berdosa, nanti akan ditimpa kehinaan di sisi Allah dan seksa yang keras disebabkan mereka selalu membuat tipu daya. (124)” (Surah al-An‘am: 123-124)

Tugas Rasulullah SAW pada akhir zaman selepas kewafatan Baginda adalah dipikul oleh kumpulan Islam yang istiqamah dengan memenuhi segala syarat dan sifat yang nyata dalam al-Quran.

Saya dihadiahkan oleh satu kumpulan pelampau sebuah kitab baharu yang dikarang dalam bahasa Arab, dengan tujuan bagi mengharamkan pilihan raya dan mengundi. Alasan mereka adalah demokrasi Barat bukan daripada Islam, dan amalannya yang tidak didapati pada zaman Rasulullah SAW. Hujah sedemikian adalah salah, menggambarkan mereka buta agama dan terpesong daripada sifat ajaran Islam yang sempurna dan mampu sepanjang zaman mengikut pelaksanaan generasi awal khususnya para sahabat RA.

Saya juga pernah menjelaskan kepada mereka bahawa kamu memakai visa haji dan umrah serta penggunaan pasport pada zaman ini adalah amalan Barat, termasuk melaksanakan pengurusan haji dan umrah secara perniagaan dan pentadbiran terkini juga tiada pada zaman Rasulullah SAW. Semuanya adalah tajdid dan islah (pembaharuan Siyasah Syar‘yyiah) yang dilakukan sejak zaman para sahabat Khulafa’ al-Rasyidin dan Tabi‘in selepasnya mengikut konsep Islam dan banyak ijtihad para ulama’ muktabar yang menjadi rujukan.

Mereka melakukan pemilihan Khalifah Abu Bakar RA, ‘Umar RA, ‘Uthman RA dan ‘Ali RA dengan pendekatan yang berbeza kerana perubahan jumlah penduduk dan penyusunan masyarakat yang sudah berubah. Termasuk adanya masyarakat majmuk daripada kalangan berbagai-bagai bangsa dan agama, serta keluasan wilayah Islam pada zaman mutakhir.

Terdapat banyak penulisan para ulama’ yang kaya dengan ilmu pemerintahan negara mengikut Islam telah dikaji oleh pihak ilmuwan Barat daripada kalangan para orientalis yang meniru Islam tanpa menganut aqidahnya dan memisahkan politik daripada agama yang telah merosakkan mereka. Fahaman sesat memisahkan politik daripada agama dibawa masuk oleh penjajah ke dalam pemikiran umat Islam kerana kejahilan mereka terhadap agamanya sendiri.

Islam mewajibkan kepimpinan yang berintegriti yang disebut ‘adalah (عدالة) , beraqidah, beriman, di samping berilmu dan berakhlak mengikut acuannya.

Para ulama’ rabbaniyyin (yang dekat kepada Allah) dan pewaris para anbiya’, bahkan termasuk yang mendalami lapangan tasawuf semata-mata juga tidak meninggalkan kewajipan menegakkan Islam seperti Imam al-Ghazali RH, Abdul Qadir al-Jilani RH dan lain-lain. Bahkan, Syeikh Abdul Samad al-Falimbani ulama’ Melayu yang mengarang kitab tasawuf Hidayah al-Salikin yang terkenal dalam tulisan Jawi berjuang sehingga mati syahid di tanah Fatani.

Syeikh Daud al-Fatani yang mengarang risalah khusus berkenaan pentingnya pemerintahan negara dilampirkan bersama kitab Munyatul Musolli yang terkenal, bukan sahaja dinyatakan berkenaan perkara solat. Para ulama’ yang bermukim di Makkah pada zaman penjajahan telah menubuhkan jemaah Islam yang berpusat di Pulau Penyengat, Riau bagi menjalankan gerakan menentang penjajah pada zamannya. Di samping itu, mereka juga menyedarkan para jemaah haji yang sentiasa berkunjung ke Makkah supaya menunaikan kewajipan menegakkan Islam di tanah air masing-masing dengan menentang penjajah.

Secara halus, penjajah terpaksa mengundurkan diri memberikan kemerdekaan mengikut acuannya kerana terpaksa menyerah kepada tentangan yang bertubi-tubi daripada umat Islam, apabila umat Islam tidak menyerah kalah.

Penjajah meninggalkan tunggul yang dipacak di tanah air umat Islam dan racun berbisa ditanam ke dalam diri umat Islam dalam kalangan mereka yang lemah dan rapuh keimanannya kerana diselaputi kejahilan terhadap Islam yang masih dianuti dan dicintai, sehingga ia gagal dicabut oleh penjajah.

Peranan meneruskan agenda penjajah dibantu oleh para pemimpin yang dididik oleh mereka dan ulama’ jahat yang ada sepanjang zaman sebagaimana yang pernah disebutkan oleh Imam al-Ghazali RH.

Orientalis Belanda, Christiaan Snouck Hurgronje menegaskan pentingnya dihalang penubuhan semula negara Islam yang bercirikan Islam itu yang mempunyai kuasa politik. Maka, para ulama’ dan pemimpin yang membawa alirannya hendaklah dihalang juga.

Pendekatan memisahkan politik daripada agama adalah bentuk kemerdekaan yang diberikan kepada umat Islam dan negaranya. Maka, konsep sekularisme disuburkan ke dalam pemikiran penganut Islam yang jahil agama, walaupun mereka sayang kepadanya dan kuat berpegang dengan amalannya yang bersifat ibadat sahaja. Pada masa yang sama, mereka merosakkan agama dan menyerah diri kepada musuh Islam.

Islam mendahulukan pendekatan damai dalam pergerakannya kepada seluruh manusia. Maka, demokrasi Barat memberikan kebebasan bersuara secara damai tanpa sebarang halangan. Inilah peluang yang diputuskan oleh para ulama’ dan pemimpin kumpulan Islam yang beristiqamah melangsungkan perjuangan Islam, walaupun banyak halangan dan tipu daya yang menjadi amalan musuh Islam yang mesti dihadapi.

Pendekatan damai melalui konsep demokrasi wajib diambil peluang oleh umat Islam secara fardu ‘ain ke atas tiap-tiap orang Islam dalam hukum jihad menegakkan Islam di tempat masing-masing. Hal ini demikian kerana, pilihan raya dan mengundi merupakan jalan bagi mendapatkan kuasa pemerintahan semula kepada Islam, maka ia menjadi wajib hukumnya. Ulama’ Usul Fiqh menegaskan satu kaedah:

مَا لَا يَتِمُّ الْوَاجِبُ إلَّا بِهِ فَهُوَ وَاجِبٌ.

“Apa-apa perkara yang tidak dapat disempurnakan perkara yang wajib, melainkan dengannya maka ia menjadi wajib.” (Al-Ghazali dalam al-Mustasfa, ms. 217)

Kira-kira 98 peratus orang bukan Islam dari seluruh negara dan pelosok dunia yang jauh dikerah untuk mara mengundi bagi mendapatkan kuasa dalam tanah air kita ini dengan menyokong DAP dan kumpulannya yang menjadi wadah perjuangannya, walaupun mereka mengeluarkan belanja sendiri.

Malangnya, orang Islam yang keluar mengundi hanya sekitar 60 peratus, menunjukkan orang Islam yang tidak menunaikan kewajipan mengundi walaupun alasannya kerana ibadat haji dan umrah, malah ada yang menunggu upah duit dan sebagainya.

Keadaan ini dibimbangkan mereka itu melakukan dosa besar kerana telah melanggar perintah Allah SWT yang dinyatakan oleh Rasulullah SAW:

وَالتَّوَلِّي يَوْمَ الزَّحْفِ.

“Berundur ketika musuh mara menentang Islam.”

Perkara ini adalah mengikut firman Allah SWT:

﴿يَا أَيُّهَا الَّذِينَ آمَنُوا إِذَا لَقِيتُمُ الَّذِينَ كَفَرُوا زَحْفًا فَلَا تُوَلُّوهُمُ الْأَدْبَارَ١٥ وَمَنْ يُوَلِّهِمْ يَوْمَئِذٍ دُبُرَهُ إِلَّا مُتَحَرِّفًا لِقِتَالٍ أَوْ مُتَحَيِّزًا إِلَى فِئَةٍ فَقَدْ بَاءَ بِغَضَبٍ مِنَ اللَّهِ وَمَأْوَاهُ جَهَنَّمُ وَبِئْسَ الْمَصِيرُ١٦﴾

“Wahai orang-orang yang beriman! Apabila kamu bertemu dengan orang-orang yang kafir yang sedang mara menyerangmu, maka janganlah kamu membelakangi mereka (mundur). (15); Sesiapa yang membelakangi mereka (mundur) pada waktu itu, kecuali berbelok untuk (menyiasat dalam) perang atau hendak menggabungkan diri dengan pasukan yang lain, maka sesungguhnya orang itu kembali dengan membawa kemurkaan daripada Allah, dan tempatnya ialah neraka Jahanam. Dan amat buruklah tempat kembalinya. (16)” (Surah al-Anfal: 15-16)

Jika tugas mengundi sebagai salah satu cara yang damai pun tidak ditunaikan kewajipannya bagi memenangkan dan mempertahankan Islam serta bukannya terpaksa berperang, maka akibatnya adalah lebih besar dan lebih parah.

Syabas! Kepada anak muda yang tampil ke hadapan walaupun ada yang jahil agama, masih mentah umurnya, namun mereka mendapat hidayah Allah SWT, matang akalnya, sayangkan agama dan bangsa.

Firman Allah SWT:

﴿…إِنَّهُمْ فِتْيَةٌ آمَنُوا بِرَبِّهِمْ وَزِدْنَاهُمْ هُدًى١٣﴾

“…Mereka ialah pemuda-pemuda yang beriman kepada Tuhan mereka, dan Kami tambah pula untuk mereka petunjuk.” (Surah al-Kahf: 13)

Benar-benar kita diuji Allah SWT, sebagaimana firman-Nya:

﴿تَبَارَكَ الَّذِي بِيَدِهِ الْمُلْكُ وَهُوَ عَلَى كُلِّ شَيْءٍ قَدِيرٌ١ الَّذِي خَلَقَ الْمَوْتَ وَالْحَيَاةَ لِيَبْلُوَكُمْ أَيُّكُمْ أَحْسَنُ عَمَلًا وَهُوَ الْعَزِيزُ الْغَفُورُ٢﴾

“Maha Suci Allah pada tangan-Nya segala kerajaan, dan Dialah yang Maha Kuasa atas segala sesuatu. (1); (Tuhan) yang menjadikan mati dan hidup, supaya Dia menguji kamu, siapakah antara kamu yang lebih baik amalannya. Dan Dialah Maha Perkasa, lagi Maha Pengampun. (2)” (Surah al-Mulk: 1-2)

Berkata Muhammad bin ‘Ajlan RH:

وَلَمْ يَقُلْ أَكْثَرُ عَمَلًا.

“Allah tidak berkata; yang paling banyak amalannya (sebenarnya yang paling baik amalannya. Namun, Allah Maha Perkasa, lagi Maha Pengampun dosa mereka yang bertaubat).”

Firman Allah SWT:

﴿أَجَعَلْتُمْ سِقَايَةَ الْحَاجِّ وَعِمَارَةَ الْمَسْجِدِ الْحَرَامِ كَمَنْ آمَنَ بِاللَّهِ وَالْيَوْمِ الْآخِرِ وَجَاهَدَ فِي سَبِيلِ اللَّهِ لَا يَسْتَوُونَ عِنْدَ اللَّهِ وَاللَّهُ لَا يَهْدِي الْقَوْمَ الظَّالِمِينَ١٩ الَّذِينَ آمَنُوا وَهَاجَرُوا وَجَاهَدُوا فِي سَبِيلِ اللَّهِ بِأَمْوَالِهِمْ وَأَنْفُسِهِمْ أَعْظَمُ دَرَجَةً عِنْدَ اللَّهِ وَأُولَئِكَ هُمُ الْفَائِزُونَ٢٠﴾

“Apakah (orang-orang) yang memberi minuman orang-orang yang mengerjakan haji dan mengurus Masjid al-Haram kamu samakan dengan orang-orang yang beriman kepada Allah dan Hari Kemudian serta berjihad pada jalan Allah? Mereka tidak sama di sisi Allah; dan Allah tidak memberikan petunjuk kepada kaum yang zalim. (19); Orang-orang yang beriman dan berhijrah serta berjihad pada jalan Allah dengan harta benda dan diri mereka, adalah lebih tinggi darjatnya di sisi Allah; dan itulah orang-orang yang mendapat kemenangan. (20)” (Surah al-Tawbah: 19-20)

Apalah guna Iblis dan Ahli Kitab yang banyak ibadatnya dan alim, tetapi tidak mendapat hidayah Allah SWT. Abu Lahab dan Abu Jahal yang lahir di Makkah, banyak khidmatnya kepada jemaah haji dan umrah juga tidak mendapat hidayah-Nya.

اللَّهُمَّ إِنِّي قَدْ بَلَّغْتُ، اللَّهُمَّ اشْهَدْ.

“Ya Allah ya Tuhanku! Aku telah menyampaikan. Ya Allah ya Tuhanku! Saksikanlah bahawa aku telah menunaikan kewajipanku.”

Tan Sri Abdul Hadi Awang
Presiden PAS.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Berdepan kes mahkamah, Yaakob minta Zahid cermin diri sendiri

Datuk Seri Ahmad Zahid Hamidi sepatutnya mencermin dirinya sendiri sebelum membuat tuduhan kerajaan dipimpin Tan Sri Muhyiddin Yassin gagal sebelum ini, bidas Yaakob Osman.

Ketua Bahagian Bersatu Nibong Tebal itu berkata yang gagal sebenarnya adalah Zahid kerana mana ada dalam sejarah seorang Presiden UMNO tetapi tidak menjadi Perdana Menteri (PM), sebaliknya Naib Presiden dilantik menjadi pemimpin nombor satu negara.

“Presiden UMNO yang paling gagal ialah Zahid.

“Mana ada Presiden UMNO yang tak jadi PM? Zahid sorang saja,” katanya dalam satu kenyataan.

Yaakob juga meminta Ahmad Zahid mencerminkan dirinya dalam keputusan kes 40 pertuduhan rasuah berhubung Sistem Visa Luar Negara (VLN), akan diketahui hari ini.

“Hari ini keputusan 40 kes salahguna kuasa.

“Cermin lah diri tu Zahid,” katanya lagi.

Zahid terdahulu mendakwa negara berdepan kegagalan teruk semasa Muhyiddin menjadi PM ketika itu dan melakukan pakatan dengan cikgunya, Datuk Seri Anwar Ibrahim untuk menjatuhkan kerajaan yang sedang berperang dengan penularan pandemik Covid-19.

Bagaimanapun, selepas wakil UMNO dilantik menjadi PM, nampaknya keadaan ekonomi negara semakin parah apabila nilai ringgit semakin jatuh dan rakyat semakin terbeban dengan kenaikan harga barang ketika ini.


Singapura benar pusat hiburan dibuka semula mulai 19 April

Bar, pub, pusat karaoke, disko dan kelab malam di Singapura akan dibenarkan dibuka semula sepenuhnya mulai 19 April ketika negara itu bergerak ke hadapan dengan melonggarkan sekatan Covid-19.

Ujian antigen pantas negatif yang diawasi oleh penyedia yang diluluskan kerajaan disediakan kepada pelanggan sebelum memasuki pusat hiburan malam, menurut kenyataan bersama Kementerian Perdagangan dan Perindustrian serta Kementerian Dalam Negeri, semalam.

Pembukaan semula aktiviti pusat hiburan malam di Singapura dilakukan di tengah-tengah langkah terbesar negara itu yang belum melonggarkan sekatan sejak wabak itu bermula, menyuntik semangat baharu kepada perniagaan dan pengguna.

Peraturan untuk makan di restoran, melancong ke negara itu dan memakai pelitup muka ketika berada di luar adalah antara langkah yang dilonggarkan mulai akhir Mac.

Negara tidak perlu mengetatkan peraturan Covid-19 walaupun jumlah jangkitan mula meningkat semula kerana sistem penjagaan kesihatan akan dapat mengatasinya, lapor The Straits Times, memetik temu bual dengan Menteri Kewangan Lawrence Wong dan Menteri Kesihatan Ong Ye Kung.

Sebagai perbandingan, sekatan penjarakan sosial yang keras di Hong Kong akan dilonggarkan mulai 21 April jika tiada pemulihan dalam kes virus, kata kerajaannya bulan lalu.

Bagi fasa pertama, gim, pusat permainan, salun kecantikan, rumah urut, tempat ibadat dan pusat sukan akan dibenarkan dibuka semula, walaupun kumpulan akan dihadkan kepada empat orang.

Restoran akan dibenarkan menawarkan perkhidmatan sehingga jam 10 malam – berbanding 6 petang pada masa ini – dengan empat pengunjung dibenarkan setiap meja, naik daripada dua. – Agensi


Ratusan penerima dua dos vaksin dijangkiti varian Delta di England

Ratusan penduduk England yang telah melengkapkan dua dos suntikan vaksin Covid-19, dimasukkan ke hospital selepas dijangkiti varian Delta.

Menerusi kemas kini terbaharu Covid-19 pihak berkuasa Kesihatan Awam England (PHE) turut memberi amaran terdapat tanda-tanda awal bahawa individu yang telah divaksinasi boleh memindahkan varian Delta dengan mudah, sama seperti individu yang tidak divaksin.

Sejak 19 Julai hingga 2 Ogos lalu, 55.1 peratus daripada 1,467 individu yang tidak divaksin dan menerima rawatan hospital telah dijangkiti varian Delta, kata PHE, sementara 34.9 peratus atau 512 individu telah mendapat dua dos suntikan.

Untuk rekod, 19 Julai adalah hari di mana England memansuhkan semua peritah sekatan dan ‘lockdown’.

Semua vaksin yang diberikan di United Kingdom (UK) – AstraZeneca, Moderna, dan Pfizer – memerlukan dua suntikan dos.

Sehingga kini, PHE berkata kira-kira 75 peratus daripada populasi dewasa di UK menerima dua suntikan vaksin.

“Oleh kerana semakin ramai penduduk mendapat vaksin, kita akan melihat peratusan relatif orang yang divaksin di hospital lebih tinggi,” kata PHE.

Penemuan PHE seiring dengan pendapat Pusat Kawalan dan Pencegahan Penyakit Amerika Syarikat, yang bimbang bahawa orang yang telah menerima dua dos vaksin dan dijangkiti varian Delta boleh menyebarkannya dengan mudah kepada orang lain.

Vaksin telah terbukti memberikan perlindungan yang baik terhadap tahap jangkitan dan kematian akibat varian Delta, terutama apabila melengkapkan dua dos, namun belum ada lagi data lengkap sama ada individu yang telah divaksin boleh menjangkitkan virus itu kepada orang lain.

PHE juga mendedahkan 99 peratus daripada jangkitan Covid-19 di UK adalah disebabkan varian Delta. – Agensi


Hina Nabi Muhammad, Indonesia kecam dua ahli politik India

Indonesia mengecam kenyataan kontroversi dua ahli politik India baru-baru ini yang didakwa telah menghina Nabi Muhammad.

“Indonesia mengutuk sekeras-kerasnya kenyataan menghina Nabi Muhammad (saw) oleh dua ahli politik India.

“Indonesia turut memanggil Duta India di Jakarta dan menyerahkan surat bantahan berhubung perkara itu,” ciap Kementerian Hal Ehwal Luar di akaun Twitter rasminya, lapor Bernama.

Indonesia bersama-sama Qatar, Kuwait, Iran, Arab Saudi dan negara Islam lain mengutuk kenyataan ahli politik parti pemerintah India baru-baru ini yang didakwa menghina Islam.

Parti pemerintah India, Parti Bharatiya Janata (BJP) pada Ahad menggantung jurucakapnya, Nupur Sharma yang didakwa membuat kenyataan menghina dalam debat televisyen dan Naveen Jindal atas komennya di media sosial.

“BJP mengecam sekeras-kerasnya penghinaan terhadap mana-mana personaliti mana-mana agama,” menurut kenyataan parti itu.


Tak perlu Zahid berundur pun, kata Puad

Gesaan supaya Datuk Seri Ahmad Zahid Hamidi adalah tidak wajar, kata Datuk Puad Zarkashi.

Ahli Majlis Tertinggi UMNO itu berkata Presiden UMNO itu masih mampu menggalas tanggungjawab untuk memperkukuhkan parti, justeru tidak ada keperluan untuk beliau meletak jawatan daripada terus mengetuai parti sehingga Pilihan Raya Umum Ke-16 (PRU-16).

Kata beliau, semua wakil UMNO dalam kabinet kerajaan campuran perlu melaksanakan tugas dengan jayanya bagi memastikan parti mendapat semula sokongan pengundi-pengundi Melayu.

“UMNO perlu dapat balik sokongan orang Melayu. Menteri-menteri UMNO mesti serious menjayakan agenda Melayu dan rakyat. Kuasa di tangan mereka.

“Sebab itu UMNO mesti kekal dalam kerajaan perpaduan. Pakatan Harapan (PH) dan Barisan Nasional (BN) perlu mengukuhkan kerjasama. Ahmad Zahid sesuai pikul misi ini, dia tidak perlu letak jawatan. Jangan melatah,” katanya dalam kenyataan di Facebook.

Isu kepercayaan terhadap kepemimpinan dan dasar parti menjadi faktor UMNO ditolak orang Melayu dalam enam Pilihan Raya Negeri (PRN) yang berakhir kelmarin.

Daripada 108 kawasan yang ditandingi parti terbesar orang Melayu itu, UMNO hanya mampu menawan 19 daripadanya walaupun memilih berada dalam gabungan PH.

Terdahulu, bekas Pengerusi UMNO Terengganu, Tan Sri Idris Jusoh berkata Zahid perlu mengambil tanggungjawab kerana kegagalannya mengetuai parti tersebut dan perlu melepaskan jawatannya.

“UMNO kalah teruk di PRN semalam. UMNO kalah 100 peratus di Terengganu.

“Zahid Hamidi perlu letak jawatan,” katanya dipetik laporan media.


Kira elaun ‘on-call’ hanya 15 jam sehari bukan 24 jam : KKM

Kementerian Kesihatan Malaysia (KKM) menafikan kaedah pengiraan pembayaran Elaun Tugas Atas Panggilan (ETAP/On-Call) bagi pegawai perubatan adalah untuk tempoh 24 jam sehari sebaliknya pengiraan sebenar hanya mengambil kira 15 jam sehari.

Menurut KKM, ETAP mengambil kira tempoh tugas atas panggilan itu selepas waktu bekerja biasa.

“Pengiraan yang dibuat dengan membahagikanRM220 (kadar ETAP aktif hari kelepasan am dan mingguan bagi pegawai perubatan) kepada 24 jam sehari (RM9.16 sejam) adalah tidak tepat kerana ETAP dibayar berdasarkan 15 jam sehari mengambil kira tempoh tugas atas panggilan selepas waktu bekerja biasa.

“Pembayaran ETAP itu adalah berdasarkan tempoh pegawai diarah bertugas atas panggilan (minimum emat jam bertugas) dan tidak termasuk waktu bekerja biasa pegawai,” katanya dalam satu kenyataan, hari ini.

Kenyataan itu bagi menjelaskan laporan yang membangkitkan soal isu ETAP pegawai perubatan sebelum ini.

Malah KKM turut memberi contoh pengiraan dibuat bagi keseluruhan gaji dan elaun lain termasuk ETAP.

“Sebagai contoh Dr Ali, seorang pakar perubatan gred UD52 menerima gaji (gaji pokok dan elaun tetap bulanan) sebanyak RM17,299 dan juga diarah untuk melakukan tugas atas panggilan secara aktif di hospital.

“Berdasarkan gaji yang diterima sebulan, Dr. Ali layak untuk menerima gaji sebanyak RM576.63 sehari. Bagi hari yang beliau diarah untuk bertugas atas panggilan secara aktif, beliau layak dibayar ETAP sebanyak RM250 bagi tambahan jam yang beliau bertugas selepas waktu bekerja biasa.

“Sehubungan itu, jumlah gaji yang diterima pada hari Dr. Ali melakukan tugas atas panggilan adalah RM576.63 dicampur dengan ETAP (RM250) yang mana jumlahnya adalah RM826.63 sehari,” jelas KKM.

Jelas KKM lagi, ETAP merupakan imbuhan atas tanggungjawab tambahan yang dijalankan oleh pegawai perubatan dalam merawat pesakit selepas waktu bekerja biasa.

“ETAP turut dibayar kepada pegawai perubatan yang diarah bertugas atas panggilan di klinik kesihatan yang menyediakan perkhidmatan rawatan pesakit selepas waktu pejabat,” katanya.

Sejak diperkenalkan pada 1994, kali terakhir kadar ETAP disemak dan dinaikkan pada tahun 2012.


Anwar tetap perlukan Zahid walaupun tidak disukai pemimpin DAP, PKR sendiri: Penganalisis

Walaupun Datuk Seri Ahmad Zahid Hamidi dikritik pemimpin DAP dan PKR, namun Datuk Seri Anwar Ibrahim mengetahui masih memerlukan anak muridnya itu jika mahu kekal menjadi Perdana Menteri.

Penganalisis politik berkata, Anwar perlu mempertahankan Presiden UMNO walaupun tidak disukai pemimpin dalam partinya sendiri, ia selepas dua pemimpin daripada DAP dan PKR membidas Zahid secara terbuka baru-baru ini.

“Mereka sedar tindakan UMNO menyokong Anwar adalah penting, dan sekiranya apa-apa terjadi kepada UMNO atau Zahid, parti itu akan menarik sokongannya.

“PH akan menghadapi masalah besar jika ini berlaku,” kata James Chin dari Institut Asia Universiti Tasmania dipetik laporan FMT.

Pemimpin lama DAP, P Ramasamy sebelum ini mengkritik Zahid sebagai duri dalam daging kepada UMNO dan kerajaan perpaduan selagi beliau kekal sebagai Presiden parti itu.

Ia susulan Perhimpunan Agung UMNO yang meluluskan usul untuk tidak mempertandingkan jawatan Presiden dan Timbalan Presiden dalam pemilihan parti, yang mesti diadakan sebelum 19 Mei.

“Zahid mungkin tidak terjejas buat masa ini, tetapi dia seolah-olah menjadi ‘beban’ kepada UMNO dan sedikit sebanyak kepada Pakatan Harapan (PH) atau kerajaan perpaduan,” katanya dalam satu kenyataan.

Seorang lagi, Ahli Parlimen PKR (Pasir Gudang), Hassan Karim juga turut menyifatkan Barisan Nasional (BN) dan UMNO adalah sekumpulan penjenayah yang terlibat dengan rasuah dan pecah amanah.

Menurutnya dilema dihadapi kerajaan pimpinan Anwar sekarang antara lain ialah sekiranya rakyat yang celik huruf dan berilmu peengetahuan bertanya, bagaimana kerajaan yang ada sekarang boleh dihormati jika Timbalan Perdana Menteri 1 (TPM1) terdiri dari sosok tubuh individu yang sedang dibicarakan di mahkamah atas berpuluh tuduhan jenayah rasuah dan pecah amanah?

“TPM1 (Zahid) sekarang berada di peringkat membela diri. Di akhir kes pendakwaan yang lalu, beliau telah didapati bersalah oleh Hakim kerana pihak Pendakwaan berjaya membuktikan kes prima facie,” katanya dalam kenyataan di Facebooknya.

“BN-UMNO dari kelompok kes jenayah rasuah dan pecah amanah ini boleh diibaratkan sebagai virus yang sedang menjangkiti Perdana Menteri Anwar Ibrahim, Parti Keadilan Rakyat dan Pakatan Harapan.

“Tiada vaksin untuk menawar racun toksik ini. Jalan kesudahannya mungkin maut dan mati,” kata Hassan.

Kritikan tersebut menimbulkan rasa tidak puas hati dikalangan pemimpin UMNO namun ramai yang mendiamkan diri dan tidak mempertahankan Zahid.

Untuk rekod, Zahid didakwa atas 47 tuduhan pengubahan wang haram dan pecah amanah jenayah melibatkan jutaan ringgit daripada Yayasan Akalbudi, dan menerima rasuah bagi pelbagai projek ketika menjadi menteri dalam negeri antara 2013 hingga 2018.


Indonesia: Covid-19 melonjak semula lima kali ganda dalam tiga minggu

Jangkitan positif Covid-19 di Indonesia meningkat hampir lima kali ganda dalam tempoh tiga minggu lalu, menurut Pasukan Petugas Pengendalian Covid-19 republik itu.

Jumlah itu meningkat daripada 1,123 kepada 5,454 dalam tempoh tiga minggu lepas, kata jurucakap Pasukan Petugas Pengendalian Covid-19, Wiku Adisasmito.

Menurutnya jumlah kes aktif Covid-19 minggu ini mencecah 8,605, meningkat 3,000 berbanding minggu sebelumnya.

“Peningkatan kes semasa sudah tentu berpunca daripada dua sebab iaitu melalui penularan tempatan dan pelancong asing,” katanya.

Bagaimanapun beliau mendedahkan bahawa pada masa ini, penularan Covid-19 di Indonesia kebanyakannya disebabkan oleh penularan tempatan.

“Sehingga 15 Januari lalu, 63 peratus kes positif Covid-19 disebabkan penularan tempatan,” katanya.

Menurut Adisasmito, kes Covid-19 masih dikesan dalam kalangan pelancong dari luar negara, namun ia bukan lagi punca utama penularan kerana jumlah itu lebih rendah berbanding penularan tempatan.

“Walau apa pun varian yang sedang memasuki Indonesia, pada prinsipnya, penularan yang sedikit pun mesti segera dikawal supaya ia tidak merebak dan menyebabkan lonjakan kes Covid-19,” katanya.

Kes pertama Covid-19 disahkan di Indonesia pada Mac 2020.

Menurut data yang diberikan oleh Pasukan Petugas Pengendalian Covid-19, setakat 20 Januari 2022, sekurang-kurangnya 4,277,644 individu telah diuji positif, manakala 4,121,117 pesakit pulih dan 144,199 meninggal dunia.

Kementerian Kesihatan telah mengesan kes Omicron pertama di Indonesia pada 15 Disember 2021. Sehingga 20 Januari 2022, kementerian telah merekodkan sebanyak 882 kes Omicron di negara itu. – Agensi


Adakah adil menyalahkan kerajaan untuk sesuatu di luar kawalan mereka?

Seperti mana-mana rakyat Malaysia yang lain, saya turut terkesan dengan harga barang yang tinggi pada masa kini dan peningkatan kos sara hidup.

Walau bagaimanapun, terdapat beberapa pemerhatian yang saya ingin kongsikan dengan orang lain yang saya alami sendiri.

Saya berasal dari latar belakang teknikal dan disebabkan oleh sifat kerja saya, saya perlu kerap ke negara jiran untuk kerja penyelenggaraan rutin yang syarikat saya terlibat.

Apabila saya tidak melakukan perjalanan, saya menghabiskan sebahagian besar masa saya di pejabat saya di hadapan komputer.

Dengan seorang isteri yang tidak bekerja dan tiga anak untuk ditanggung, apa yang saya dapat mencukupi dengan sedikit lagi untuk simpanan.

Saya dan keluarga telah mengambil semua langkah yang mungkin untuk mengurangkan perbelanjaan kami, termasuk membawa pulang makanan yang dimasak ke pejabat dan sekolah.

Saya seorang yang suka kopi dan minum sehingga empat cawan sehari. Ini adalah tabiat yang mahal, tidak semahal rokok, tetapi sesuatu yang boleh mencecah hingga RM50 sehari – bergantung kepada kopi yang anda minum.

Ramai rakan sekerja saya sentiasa mengadu bahawa mereka sudah kehabisan duit pada pertengahan bulan – mengapa tidak jika anda terus memesan kopi dua kali sehari bersama-sama dengan makanan ringan dari Starbucks dan Coffee Bean melalui Food Panda atau Grab.

Bagi saya, ia senang sahaja – bawalah makanan yang dimasak dari rumah dan beg kopi yang boleh bertahan selama berhari-hari yang harganya mungkin sama dengan secawan kopi dari Starbucks.

Satu perkara yang orang Malaysia pandai buat ialah merungut. Orang ramai suka mengadu, dan yang selalu manjadi sasaran sudah tentu, perdana menteri dan kerajaannya.

Fenomena Global

Seperti yang dinyatakan, saya banyak mengembara dan jelas bahawa apa yang Malaysia alami sekarang adalah fenomena global dan sesuatu yang benar-benar di luar kawalan mana-mana kerajaan.

Harga barang keperluan semakin meningkat di setiap pelusuk dunia. Namun, satu perkara yang rakyat Malaysia tidak sedar atau tidak mahu akui ialah harga kita lebih murah berbanding mana-mana negara jiran kita.

Sebagai contoh, Indonesia adalah pengeluar minyak sawit nombor satu di dunia, tetapi mengapa minyak masak di sana lebih mahal berbanding Malaysia.

Bagi kebanyakan keluarga di negara jiran, kecuali mungkin Singapura dan Brunei, menikmati hidangan ayam bersama keluarga adalah satu kemewahan – seperti pergi ke KFC kira-kira 45 tahun yang lalu semasa saya masih kecil.

Saya tidak cuba membela sesiapa, tetapi ini adalah realiti yang ramai di antara kita enggan menerima.

Ramai yang tidak melihat gelas itu separuh penuh, tetapi sentiasa separuh kosong. Jika tidak kerana subsidi kerajaan, inflasi kita akan meletup dan mungkin akan berlaku huru-hara dalam negara.

Dari apa yang saya baca, kerajaan membelanjakan hampir RM80 bilion untuk subsidi yang merupakan angka yang memang besar pada masa seperti ini.

Mengapa Starbucks dan Coffee Bean?

Berbalik kepada topik awal saya tentang kopi. Tidak hairanlah ramai di antara kita yang sentiasa merungut kerana tidak cukup wang.

Bagi saya, ia bukan sahaja tentang berapa banyak yang diperoleh, tetapi juga bagaimana seseorang itu menjalani kehidupan mereka. Apa salahnya minum kopi yang boleh dibuat dengan mudah menggunakan beg kopi dan susu?

Sudah tentu, jika anda memesan kopi dalam talian dua atau tiga kali sehari, ia akan menelan kos yang banyak. Dan apabila anda kehabisan wang, apa lagi …salahkan kerajaan lagi.

Bagi saya dan saya percaya untuk ramai yang lain juga, kerajaan melakukan semua yang boleh pada masa kebanyakan negara lain terikat tangan.

Walaupun berdepan krisis ekonomi global yang berterusan, perang Rusia-Ukraine dan keadaan cuaca yang tidak menentu, perdana menteri kita terus bertenang dan menjalankan pentadbirannya dengan baik dan teratur.

Di sebalik segala kritikan dan kenyataan biadab yang sering dilemparkan terhadapnya, dia tetap fokus dan berazam untuk melakukan yang terbaik.

Malaysia mudah lupa

Satu perkara yang saya selalu tanya mereka yang terlibat dalam perbincangan politik dengan saya ialah ini. Kalau bukan Datuk Seri Ismail Sabri, siapa lagi?

Apabila saya melemparkan soalan ini kepada mereka, semua orang senyap. Ini ialah kerana tiada orang lain yang mampu dan layak menerajui jawatan teratas sekarang, begitu juga orang lain tidak mempunyai sokongan yang diperlukan.

Terdapat banyak ahli politik yang sentiasa bercakap kosong, termasuk mereka yang terlibat dengan beberapa kes mahkamah. Kita sebagai pengundi tidak seharusnya diperdaya oleh mereka dan harus meniliti untuk diri kita sendiri.

Sebelum kita menyalahkan setiap perkara kecil pada Datuk Seri Ismail Sabri, lihatlah sekeliling. Nilailah sendiri keadaan jiran-jiran kita dan tanya, apa lagi yang kita harapkan perdana menteri buat.

Dia bukanlah seorang yang boleh mengawal harga segala-galanya di pasaran yang ditentukan oleh pelbagai faktor di luar kawalan semua.

Kita tidak boleh terus menyalahkan orang lain atas setiap kekurangan yang kita hadapi dalam kehidupan. Dari pengalaman peribadi saya, kami berada dalam keadaan yang jauh lebih baik dari segi akses kepada makanan, perubatan, pendidikan dan juga pengangkutan berbanding banyak lagi yang lain.

Perdana menteri kita melakukan yang terbaik dan kita juga harus memainkan peranan kita supaya kita dapat mengharungi dan mengatasi masa sukar ini bersama-sama.

Ir Andrew Seah
Seorang pembaca Agenda Daily berasal dari Ladang Kinta, Batu Gajah.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Arab Saudi sambut raya 13 Mei

Arab Saudi akan menyambut Aidilfitri pada 13 Mei ini sekali gus menyaksikan negara itu buat pertama kali menjadikan teknologi astronomi untuk menetapkan tarikh dalam kalendar Islam.

Al Shorouq Online memetik Ahli Majlis Ulama Kanan Arab Saudi, Sheikh Abdullah Bin Suleiman Al Manea sebagai berkata, umat Islam di negara itu berpuasa selama 30 hari pada Ramadan tahun ini.

Mengikut perkiraan astronomi, Aidilfitri tahun ini akan disambut pada 13 Mei. Sebelum ini, Arab Saudi menetapkan tarikh menyambut Hari Raya Puasa menggunakan kaedah melihat anak bulan Syawal.

Bagaimanapun, Sheikh Abdullah meminta mana-mana pihak yang hendak melihat anak bulam Syawal supaya berbuat demikian.

Arab Saudi mula menyambut Ramadan pada 13 April lalu.

Permulaan dan akhir bulan dalam Islam biasanya ditentukan oleh penampakan anak bulan baharu yang akan menentukan sama ada 29 hari atau 30 hari.

Sementara itu, Persatuan Astronomi Jeddah berkata proses pencerapan anak bulan Syawal akan dilakukan pada 12 Mei.

Bagaimanapun, anak bulan Syawal itu mungkin tidak kelihatan di seluruh Arab Saudi, sekali gus menandakan Aidilfitri akan disambut ada 13 Mei.


Banjir di Pahang, Anwar gesa syarikat balak beri sumbangan kepada mangsa

Syarikat balak yang mengaut keuntungan yang lumayan hasil daripada penjualan sumber alam semulajadi itu digesa memberi sumbangan lebih besar kepada mangsa bencana banjir, kata Datuk Seri Anwar Ibrahim.

Ketua Pembangkang itu membuat gesaan tersebut selepas mengadakan lawatan ke kawasan bencana banjir di Ketari di Bentong, Pahang hari ini yang terjejas teruk akibat dan kesan pembalakan jelas berlaku di sekitar kawasan tersebut.

Jelas Anwar, di beberapa kawasan yang dilanda bencana itu, terdapat perkara yang menunjukkan kegiatan pembalakan telah memburukkan masalah banjir.

“Jika lihat gambar, ada juga kesan daripada pembalakan.

“Jadi selain kerajaan negeri, syarikat pembalakan yang raih keuntungan besar wajib beri sumbangan, bantuan lebih besar kerana mereka juga bertanggungjawab terhadap apa yang berlaku,” katanya.

Presiden PKR itu berkata, banyak lawatan dilakukannya ke tempat yang ditimpa banjir, termasuk di Selangor, dan melihat rakyat pelbagai kaum dan agama bersama-sama membantu mangsa.

Namun, katanya, ada keperluan untuk menambah baik kecekapan kerja-kerja pembersihan pasca banjir, terutama di Sri Muda di Selangor.

Beliau juga meganmbil maklum masalah kesesakan di kawasan terjejas turut menghalang usaha lori untuk mengangkut keluar sampah dan bahan buangan.

Pada masa sama, Anwar berkata kerajaan perlu mengurangkan birokrasi untuk mangsa banjir menuntut bantuan.

Menteri juga tidak perlu mengikut protokol ketika pergi ke kawasan yang ditimpa banjir, katanya lagi.

“Kenapa saya naik motor? Umur saya tak sesuai naik motor. Tapi kalau saya ikut peraturan biasa, ia akan jejaskan (ganggu) kerja pemulihan dan bantuan,” katanya lagi.

Anwar berkemungkinan merujuk kepada aduan bahawa konvoi VIP telah menyebabkan gangguan di kawasan tersebut sehingga berlaku kesesakan lalu lintas.


Indonesia rancakkan vaksinasi hadapi gelombang ketiga Covid-19

Tatkala pihak berkuasa kesihatan dan hospital di seluruh Indonesia membuat persiapan rapi bagi menghadapi kemungkinan gelombang ketiga Covid-19, pemerintah negara itu turut berlumba untuk meningkatkan kadar inokulasi 208 juta penduduk supaya dapat hidup bersama virus itu.

Negara itu, yang memulakan program vaksinasi Covid-19 pada 13 Januari lalu, sehingga hari ini telah memberikan 89.8 juta dos pertama atau 43.1 peratus daripada sasaran, dan 50.4 juta dos kedua atau 24.2 peratus.

Dalam tempoh 24 jam semalam, Indonesia merekodkan 2,057 kes baharu Covid-19 menjadikan jumlah keseluruhan mencecah lebih 4.2 juta dan angka kematian terus meningkat sebanyak 141,709 kes sejak Mac tahun lalu.

Duta Adaptasi Kebiasaan Baharu Indonesia, Dr Reisa Broto Asmoro yang juga bekas jurucakap Pasukan Petugas Tindak Balas Covid-19 berkata Indonesia disenaraikan antara 10 negara teratas dengan kadar vaksinasi Covid-19 tertinggi di dunia.

Ini kerana, Pertubuhan Kesihatan Sedunia (WHO) sudah menetapkan garis panduan vaksinasi dan Indonesia mampu mencapai sasaran vaksinasi tersebut dengan 10 peratus populasi negara bermula awal September lalu, 40 peratus populasi di setiap negara bermula akhir tahun ini dan 70 peratus populasi dunia bermula pertengahan tahun depan.

Manakala pada peringkat dunia, lebih 43.9 peratus penduduk dunia sudah menerima sekurang-kurangnya satu dos vaksin Covid-19, jelasnya.

Selain itu, hampir 6.03 bilion dos vaksin sudah diedarkan ke seluruh dunia dan lebih 28.15 juta vaksin sudah diberikan kepada penduduk dunia setiap hari, katanya lagi.

Pada 24 September lalu, Indonesia sudah memperoleh lebih daripada 273.6 juta dos vaksin melalui pembelian secara langsung, kerjasama dunia melalui fasiliti Covax dan sumbangan negara-negara lain termasuk Amerika Syarikat, Jepun, Australia, Belanda, Arab Bersatu Emirates dan Perancis.

Sejak Januari lalu hingga akhir September, kerajaan sudah memberikan lebih 200 juta dos kepada rakyat republik itu.

Sebelum ini, Indonesia hanya bergantung sepenuhnya kepada vaksin dibeli dari syarikat farmaseutikal Sinovac China, dengan jumlah yang besar untuk diproses lebih lanjut oleh Bio Farma syarikat milik Indonesia.

Namun sekarang, rakyat Indonesia mempunyai lebih banyak pilihan jenama vaksin lain seperti AstraZeneca, Moderna, Pfizer, Sinopharm dan Janssen, tetapi mereka tidak boleh memilih jenis vaksin yang diinginkan, tambahnya.

“Semua vaksin yang tersedia sekarang adalah terbaik. Jadi rakyat tidak perlu menunggu dan memilih untuk mendapatkan vaksin jenis apa pun,” kata Asmoro.

Semua vaksin yang disuntik kepada rakyat negara ini sudah mendapat kelulusan penggunaan kecemasan (EUA) dari Badan Pengawas Ubat dan Makanan Indonesia (BPOM), dan terbaharu, EUA sudah memberi kelulusan penggunaan kepada vaksin Janssen buatan AS dan Convidecia Covid-19 buatan China di Indonesia, jelasnya.

Sementara itu, Ketua BPOM, Penny K Lukito memaklumkan PT Integrated Health Indonesia (IHI) sudah mendaftarkan vaksin Janssen dengan BPOM untuk memperoleh kelulusan kegunaan kecemasan (UEA), manakala PT Bio Farma juga sudah mendaftarkan vaksin Convidencia dengan BPOM.

Sebelum ini, pihak BPOM sudah meluluskan UEA untuk tujuh vaksin Covid-19 jenama lain seperti Sinovac, Bio Farma, AstraZeneca, Sinopharm, Moderna, Pfizer dan Sputnik-V.

Mulai November ini, Indonesia menyasarkan untuk memberikan lebih 2.7 juta dos setiap hari bagi mencapai sasaran 70 peratus dari populasinya dilengkapi vaksin menjelang akhir tahun ini.

“Walaupun Indonesia berada di tangga keenam dunia, namun kita harus tetap berwaspada dan berusaha secepat mungkin untuk mempercepatkan kadar vaksinasi di negara ini,” kata Menteri Koordinator Ekonomi, Airlangga Hartarto.

Hartarto memberi jaminan bahawa kerajaan akan terus menyalurkan sumber vaksin agar mencukupi kepada masyarakat umum, terutamanya kepada mereka yang berumur 12 tahun ke atas, wanita hamil dan warga tua.

Dengan mempercepatkan program vaksinasi, ia diharapkan dapat mendorong masyarakat untuk kembali menjalani kehidupan normal dan pemulihan ekonomi dalam norma baharu, katanya.

Program vaksinasi adalah salah satu strategi kerajaan untuk menangani pandemik ini, bagaimanapun perlu disertai dengan disiplin yang ketat oleh semua pihak dalam mematuhi 3M iaitu, memakai topeng, mencuci tangan, menjaga jarak fizikal dan pengukuhan 3T iaitu penelusuran, penjejakan dan rawatan.

Presiden Joko Widodo sebelum ini menyeru rakyat Indonesia untuk terus belajar hidup dengan Covid-19 kerana tidak tahu bilakah wabak ini akan berakhir di seluruh dunia.

“Kita perlu mula belajar untuk hidup bersama dengan Covid-19 kerana wabak ini tidak akan hilang sepenuhnya dari kita semua walaupun kita sudah divaksin lengkap,” jelasnya.

Sehubungan itu, tahap vaksinasi yang tinggi adalah sangat penting untuk mengaktifkan sistem imun seseorang dan banyak penyakit berjangkit berbahaya dapat dicegah dengan usaha sederhana dan berkesan ini, tambahnya lagi. – Agensi


Polis tutup SJR sempadan negeri tengah malam ini: KPN

Polis Diraja Malaysia (PDRM) akan menamatkan semua sekatan jalan raya (SJR) mulai tengah malam ini susulan kebenaran kepada rakyat Malaysia yang lengkap vaksinasi untuk merentas negeri mulai esok.

Ketua Polis Negara Datuk Seri Acryl Sani Abdullah Sani berkata bagaimanapun SJR di kawasan dikenakan Perintah Kawalan Pergerakan Diperketat (PKPD), Op Bentang dan SJR cegah jenayah dan keselamatan akan dikekalkan.

“Susulan pengumuman kerajaan bahawa aktiviti rentas negeri bagi golongan lengkap divaksinasi dibenarkan bermula 11 Oktober 2021, PDRM akan menutup SJR di sempadan negeri mulai tengah malam ini,” katanya dalam kenyataan hari ini.

Beliau bagaimanapun mengingatkan, walaupun SJR sudah tiada, PDRM akan menggerakkan anggotanya bagi memastikan masyarakat mematuhi prosedur operasi standard (SOP) yang ditetapkan.

“Pemeriksaan akan dijalankan oleh pihak berkuasa secara rawak di lokasi tumpuan umum,” katanya.

Menurut Acryl Sani, pemeriksaan dan tindakan akan diambil berdasarkan peruntukan mengikut Akta Pencegahan dan Pengawalan Penyakit Berjangkit 198.

Sehubungan itu beliau menasihatkan orang ramai tidak mengambil lewa terhadap kelonggaran pergerakan yang diberikan dan sentiasa mengamalkan tahap pematuhan SOP yang tinggi bagi mengelak penularan Covid-19 kembali meningkat.

Terdahulu Perdana Menteri Datuk Seri Ismail Sabri Yaakob berkata kerajaan bersetuju membenarkan aktiviti rentas negeri berkuat kuasa esok bagi individu yang lengkap menerima vaksin sahaja.

“Kerajaan bersetuju memberi kebenaran untuk Keluarga Malaysia yang telah menerima vaksinasi lengkap untuk melakukan pergerakan rentas negeri tanpa perlu memohon kebenaran daripada polis bermula esok.

“Alhamdulillah, menurut Kementerian Kesihatan (KKM) kadar vaksinasi lengkap populasi dewasa di bawah Pelan Imunisasi COVID-19 Kebangsaan (PICK) telah mencapai 90 peratus,” kata Perdana Menteri.


Pelan kerajaan DAP bangunkan Pulau Pinang silap, kata NGO

Yayasan Warisan Pulau Pinang (PHT) menyifatkan cadangan pelan induk pembangunan sepuluh tahun Pulau Pinang di pulau dilihat mempunyai kesilapan dan kurang perincian.

Naib Presiden PHT, Khoo Salma Nasution berkata, tanpa perincian tersebut pelan berkenaan berdepan risiko menjejaskan warisan terdapat di bahagian pulau.

“Dokumen yang dipanggil pelan deraf tempatan 2030, juga meminggirkan keperluan bangunan pencakar langit dan pemandangan berbukit tidak terhalang dengan mengehadkan pembangunan di kawasan tertentu, merujuk kepada pemandangan banjaran di Penang Hill apabila memandu dari Jalan Dato Keramat menuju Air Itam.

“Pemandangan koridor perlu diberi keutamaan tinggi dalam pelan itu. Namun, perancang terlepas pandang melindungi pemandangan Penang Hill, termasuk kawasan pemandangan lain,” katanya memetik laporan FMT, hari ini.

Salma berkata, majlis perbandaran dan perunding dilantik kelihatan meminggirkan kepentingan melindungi bangunan warisan di luar Tapak Warisan Dunia George Town.

Menurutnya, peminggiran paling ketara dalam pelan itu untuk mengiktiraf bangunan warisan, yang mana hanya 1,714 sahaja struktur disenaraikan sedangkan sepatutnya 3,977 tersenarai.

Jelasnya, terdapat keperluan bagi kajian semula keseluruhan pelan memandangkan banyak perkara tidak diambil kira yang perlu ada dalam pelan tempatan.

Katanya, peminggiran paling ketara dalam pelan itu untuk mengiktiraf bangunan warisan, yang mana hanya 1,714 sahaja struktur itu disenaraikan sedangkan sepatutnya jumlah itu sebanyak 3,977, berdasarkan pelan kawasan khas (SAP) George Town.

Mercu tanda terkenal ujarnya, seperti Penang Free School, Rex Cinema, seminari College-General Catholic, Masjid Maqbul dan Wadda Gurdwara Sahib juga tidak disenaraikan dalam senarai warisan.

Art Deco di pinggir Jalan Irrawaddy, Jalan Chow Thye Road dan sekitarnya juga tidak disenarai, kata Khoo, sambil menambah ia sudah dijangka memandangkan projek mega bertingkat pernah dilaporkan untuk dilaksanakan.

Tambahnya, terdapat kesilapan ketara dalam rancangan seumpama itu seperti Menara Jam Jubli Ratu Victoria yang dinamakan ‘Menara Jam Queen Elizabeth’ dan Dewan Mahatma Gandhi dieja ‘Dewah Mahatma Ghani’.

Dalam pada itu, Presiden PHT, Lim Gaik Siang, berkata perbezaan besar berlaku dalam deraf pelan pulau itu, berbanding perancangan di kawasan lebih kecil.

“Berbanding SAP George Town, dokumen perancangan bandar bagi Tapak Warisan Dunia, merangkumi 808 halaman meliputi kawasan seluas 2.6km persegi, berbanding pelan tempatan 2030 hanya 616 halaman meliputi 295km persegi yang mana keseluruhan pulau.

Gaik Siang berkata, dalam bancian 1994 menunjukkan sejumlah 12,543 bangunan warisan sebelum perang di kawasan luar George Town, bermula di Bagan Jermal hingga ke kawasan Green Lane.

“Mengikut SAP George Town, terdapat sekitar 4,000 hartanah warisan yang tersenarai sebagai Tapak Warisan Dunia. Kemungkinan ada kira-kira lebih 8,000 bangunan warisan di seluruh bahagian pulau,” katanya.


Di Mana Malaysia pada 2050?

Fakta daripada PricewaterhouseCoopers dalam laporan “The World in 2050” membuat unjuran pertumbuhan ekonomi bagi 32 ekonomi terbesar yang merangkumi 84% KDNK/GDP global:

Dari segi Pariti Kuasa Beli (PPP), saiz ekonomi negara-negara ini bakal mencorak dan mengubah wajah dunia pada 2050 di mana:

1. China
2. India
3. Amerika
4. Indonesia
5. Brazil

Jelas 2050 adalah era di mana Asia bakal bangkit dan menyaingi rapat negara-negara Barat yang telah membangung. Malaysia sendiri bakal berada di tangga ke-24 tapi yang lebih menarik jiran-jiran tetangga dan rakan dagang kita serantau berada jauh di hadapan kita: (23) Bangladesh, (22) Vietnam, (21) Thailand dan (20) Filipina.

Malaysia perlukan strategi yang boleh menyaingi rakan-rakan serantau memandangkan kita agak ketinggalan dan tercicir.

Kita perlukan jalan pintas atau strategi “moonshot” dan “leapfrogging” untuk membangunkan Malaysia menjadi negara maju. Antara strategi pertama yang Malaysia amat perlukan ialah Dasar Pelaburan Luar Negara yang lebih ampuh.

Di peringkat antarabangsa, Malaysia perlu strategi yang jelas seperti “Going-Out”/“Kembara Luar” untuk syarikat-syarikat kita melabur di tempat-tempat yang mahukan rakan dagang yang ikhlas seperti Afrika, Asia Tengah dan Amerika Selatan.

Tetapi untuk menjayakannya Malaysia perlu strategi yang boleh menumpang dan bernaung di bawah pelan pembangunang serantau dan global yang besar dibawa oleh rakan dagang kita yang lebih besar seperti “Belt and Road Initiatives” (BRI) oleh China dan lain-lain.

Usaha ini bukan mudah. Ianya terdedah kepada banyak risiko yang tinggi tapi disitulah keuntungannya. Sebarang pelaburan sebegini “high risk” pada masa yang sama juga “high return”.

Oleh itu kita perlu sentiasa berganding bahu dan berkerjasama dengan mana-mana negara veto agar pelaburan yang kita lakukan bersama mereka terkawal risikonya.

Perkara ini pernah kita lakukan pada awal 90-an. Ketika itu syarikat minyak dan gas kita PETRONAS telah berkerjasama dengan CNPC untuk kerja-kerja cari-gali minyak dan gas di Sudan.

Ternyata ianya satu usaha yang berjaya dan telah mengangkat kemampuan PETRONAS untuk terus melebar luaskan operasinya di luar negara dan membawa pulangan yang besar.

Kita juga boleh belajar daripada jiran tetangga kita iaitu Indonesia yang memiliki strategi mereka sendiri untuk bernaung dan menumpang arus baru pembangunan ekonomi serantau dan dunia.

Pada 2014 di Persidangan APEC di Beijing, Presiden Jokowi telah melancarkan gagasan ekonoi serantau dan global Indonesia iaitu Poros Maritim Dunia (Global Maritime Fulcrum).

Ianya satu kenyataan yang berwawasan dan berpandangan jauh dengan mengambil kira kedudukan strategik geografi kepulauan Indonesia dalam menghubungkan laluan perdagangan dunia yang sibuk di sebelah Timur.

Malaysia juga mampu melakukannya kerana kita adalah Penjaga Selat Melaka – laluan perdagangan paling sibuk di dunia menghubungkan Timur dan Barat ribuan tahun lamanya.

Wan Ahmad Fayhsal Wan Ahmad Kamal,
Ahli Parlimen Perikatan Nasional Machang.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Implikasi audio tular, Anwar berjaya singkir Zahid sebagai calon PM

Hampir seminggu lebih sejak klip audio Datuk Seri Anwar Ibrahim dan Datuk Seri Ahmad Zahid Hamidi, kesimpulannya Presiden UMNO itu sudah terkeluar dalam perlumbaan bagi jawatan perdana menteri.

Yang menjadi tanda tanya sekarang, sampai bila mereka berdua mahu menafikan. Cabaran angkat sumpah kepada Zahid sudah dilontar. Pada awalnya nak lapor polis, tapi sampai sekarang kedua-dua mereka ini menikus.

Tidak ada salahnya Anwar dan Zahid membuat pengakuan berhubung perbualan intim tersebut, bukannya mereka merancang untuk melakukan jenayah besar.

Zahid mungkin boleh memuatnaik status di Facebook mengatakan tidak takut menonton cerita hantu bersama anak dan cucunya di rumah, tapi realitinya Presiden UMNO itu sehingga sekarang tidak berani memanggil Mesyuarat Majlis Tertinggi.

Desakan demi desakan terhadap Zahid tidak diendahkan, bagi Zahid suara-suara dalam UMNO yang mengkritiknya tidak lebih hanya sekadar suara minoriti yang tidak perlu dilayan.

Begitu lah sikap Zahid sejak berguru dengan Anwar, lebih menghairankan Presiden PKR, Anwar yang lebih ke depan dalam menjawab persoalan dan kritikan berhubung isu klip audio tersebut.

Itu lah skil politik Anwar yang sudah mahir memutar-belit fakta dan mengelirukan orang ramai, setakat klip audio yang tular ini apa lah sangat baginya kerana sebelum ini beliau pernah berdepan skandal yang lebih besar, tidak perlu lagi dijelaskan apakah skandal tersebut, semua orang sudah tahu.

Tidak cukup kita hanya sekadar mendengar klip audio tersebut, tapi lebih baik kita mengkaji dan meneliti strategi Anwar berpakat dengan Zahid.

Pada hujung klip audio, Anwar seakan berbisik dalam telefon untuk ‘mengadap’, kemungkinan rancangan beliau adalah untuk memujuk Agong supaya melantiknya menjadi perdana menteri kononnya Tan Sri Muhyiddin Yassin sudah kehilangan majoriti.

Intipati pada hujung klip tersebut membuktikan Anwar sebenarnya takut untuk berdepan pilihan raya umum sekali pun parlimen dibubarkan, beliau sebenarnya masih memilih jalan selamat untuk memujuk Agong supaya melantiknya menjadi perdana menteri.

Jadi, mengapa Anwar melalak melolong setiap hari mendesak sidang Parlimen dibuka dan mendesak supaya pilihan raya umum diadakan segera walhal sebenarnya Ketua Pembangkang tersebut takut untuk berdepan pilihan raya umum.

Disini timbul tanda tanya mengapa klip audio tersebut tular pada ketika ini, bukan kah Agenda Daily ada menulis sebelum ini tidak mustahil juga Anwar sendiri yang menularkan klip audio tersebut.

Anwar tahu apabila tular klip tersebut, paling menerima kesan buruk adalah Zahid dan UMNO itu sendiri, kita lihat bagaimana sekarang ini UMNO berantakan hanya kerana perbualan tersebut.

Apabila tular klip tersebut, orang UMNO mula sangsi dan tikam menikam sesama sendiri, itu lah yang Anwar mahu lihat berlaku dan Zahid sekarang ini sekadar menjadi kambing hitam.

Oleh sebab itu, kita tidak terkejut apabila tiba-tiba Anwar memanggil satu mesyuarat Pakatan Harapan di Port Dickson dan tidak ada angin ribut namanya naik dicalonkan menjadi perdana menteri bagi blok pembangkang.

Mengapa begitu tergesa-gesa PH kenyataan tersebut, jawapannya mudah. Selain Anwar, Presiden WARISAN Datuk Seri Shafie Apdal juga disebut-sebut calon perdana menteri dan satu lagi nama pastinya adalah Zahid.

Bagaimanapun, selepas terdedah klip audio tersebut, Anwar sebenarnya mendapat manfaat yang banyak apabila nama Zahid sebenarnya sudah terkeluar dalam perlumbaan untuk merebut jawatan nombor satu itu.

Anwar sekarang hanya perlu menumpukan cara dan strategi untuk menghalang Shafie daripada menjadi calon perdana menteri.

Begitu liciknya Anwar, jika tidak masakan Zahid sendiri memanggilnya sebagai ‘cikgu’, yang pastinya anak murid Anwar sudah terkeluar dalam senarai bakal perdana menteri.

Hanya DAP dan Amanah sahaja yang masih dibuai dengan persona cerita Anwar walaupun sudah beberapa kali ditangkap berbohong.


Ukraine dakwa 10,000 lebih orang terbunuh di Mariupol

Ukraine mendakwa lebih 10,000 orang berkemungkinan terbunuh dalam serangan Rusia ke atas bandar Mariupol yang terletak di tenggara negara itu.

Selain itu, tentera Rusia juga didakwa melakukan penyeksaan dan pembunuhan orang awam di bandar tersebut.

Reuters sebelum ini melaporkan kemusnahan besar-besaran berlaku di bandar Mariupol, bagaimanapun tidak dapat mengesahkan jenayah yang berlaku atau anggaran sebenar orang awam yang terbunuh di bandar tersebut.

Mariupol terletak di antara Crimea yang dekat dengan Rusia dan kawasan timur Ukraine dikuasai oleh kumpulan pemisah yang disokong Moscow.

“Mariupol dimusnahkan, terdapat puluhan ribu orang mati, tetapi Rusia masih tidak menghentikan serangan mereka,” kata Presiden Volodymyr Zelenskyy dalam ucapan video kepada penggubal undang-undang Korea Selatan.

Jika benar laporan jumlah orang yang terbunuh ini, ia adalah jumlah kematian terbesar setakat ini dilaporkan di satu daerah di Ukraine.

Dalam pada itu, bandar, pekan dan kampung diserang tentera Rusia tanpa henti dan mayat, termasuk orang awam bergelimpangan di jalanan.

Ketua Republik Rakyat Donetsk yang disokong Rusia, Denis Pushilin pula memberitahu agensi berita RIA berkemungkinan lebih 5,000 orang mungkin terbunuh di Mariupol dan menyalahkan tentera Ukraine sebagai pihak bertanggungjawab.


RM1 juta kompaun boleh dikenakan terhadap syarikat langgar SOP

Syarikat, kilang dan agensi kerajaan yang melanggar prosedur operasi standard (SOP) kawalan wabak COVID-19 boleh dikompaun hingga RM1 juta selepas pindaan Akta Pencegahan dan Pengawalan Penyakit Berjangkit 1998 (Akta 342).

Menteri Kesihatan Khairy Jamaluddin berkata itu antara inti pati pindaan Akta 342 yang akan dibentangkan pada persidangan Dewan Rakyat Khamis depan, lapor Bernama.

Beliau berkata pindaan peningkatan kompaun itu juga berdasarkan penilaian, contohnya jika kesalahan berulang jumlahnya akan menjadi tinggi.

“Peraturan semasa hanya menetapkan jumlah maksimum sebanyak RM50,000 untuk syarikat dan kilang-kilang.

“Untuk individu jumlah maksimum kompaun akan kekal sebanyak RM10,000 tetapi berdasarkan situasi sekarang yang melibatkan pelaksanaan kuarantin di rumah dan sebagainya, pindaan itu juga akan menyentuh perkara seperti pemasangan peranti pengawasan,” katanya dalam program Bicara Naratif Khas: Menilai Ketegasan Kementerian Kesihatan (KKM) terbitan Radio Televisyen Malaysia (RTM) malam ini.

Khairy berkata pindaan itu juga amat penting dari segi penguatkuasaan kerana perkara itu akan melibatkan penurunan kuasa yang akan membenarkan bukan sahaja penguatkuasaan boleh dijalankan oleh pegawai penguat kuasa KKM tetapi juga oleh pihak berkuasa tempatan untuk mengambil tindakan.

Beliau berkata pindaaan akta itu akan melibatkan garis panduan yang jelas supaya tidak ada isu penyalahgunaan kuasa selain memberi penekanan bahawa perkara itu adalah bertujuan untuk ‘future proofing’ bagi memastikan perubahan tingkah laku dalam kalangan masyarakat.

Katanya pindaan itu juga bagi memperhalusi pelaksanaan kawalan penyakit berjangkit supaya lebih efektif dan efisien.

Khairy menegaskan pihak KKM sentiasa komited dan mengambil pendirian yang tegas untuk memastikan keselamatan semua dalam usaha untuk mengawal pandemik COVID-19 dan turut mengingatkan orang ramai supaya terus mematuhi SOP yang ditetapkan.